text:
Røða hjá Óluvu Klettskarð
Løgmansrøðan 2016
Løgmaður eigur stóra tøkk fyri sína fyrstu løgmansrøðu, sum eisini er mín fyrsta viðgerð av eini slíkari 🙂
Røðan er góð -væl skrivað. Eitt virðiligt inngangsskjal fyri hesa samgonguna við temanum Vit byggja land.
Hann velur at byggja røðuna upp, so sjálv røðan ikki er tyngd vid tølum, uppreksingum og øðrum politiskum arbeiðstilfari, men letur drúgt ískoyti við hagtalslista liggja við eins og økini hjá ymsu landsstýrismonnunum verða tilskilað í fylgiskjali. Hetta ger sjálva røðuna víðskygda, beinrakna og hugleiðandi. Og vit onnur, løgtingsfólk og almenningurin annars, vit fáa góðar møguleikar at kunna okkum við fakta og upplýsingar ískoytispartinum og kunnu arbeiða við hesum. Eitt heppið val.
Og løgmaður staðfestir góðu gongdina, bæði í samfelagnum í dag og í arbeiðinum hjá hesi samgongu. Undanfarna samgonga fær sína tøkk, eins og snaringin, nýggju broytingartíðirnar við hesi samgonguni fær sítt. Vit eru saman á broytingarkós í móti samhaldsfesti, sjálvbjargni og frælsi.
At gera viðmerkingar í nakrar minuttir til so stórt og rúgvismikið arbeiði, samgongan er farin undir, verður bara ein viðfáningur.
Samanumtikið snarast politiska arbeiðið kring familju og trivnað, kring nýskipanir og menningarætlanir.
Familjan er ein av grundarsúlunum undir dagsins politikki.
Skattalætti til teirra, ið mest tørvaðu, er komin undir land. Tey allar fátækstu eru hjálpt, børn og familjur í veruligum fátækraváða hava fingið batar, bæði við skattalætta og beinleiðis ískoyti hava okkara veikastu fingið virðiligari umstøður. Og í morgin verður uppskotið um hækking av lestrarstuðli til fyrstu viðgerð, so lesandi, bæði einsæris og tey við børnum, somuleiðis fáa betri sømdir. Og í komandi viku fara vit undir at fáa hækkað barnafrádráttin munandi.
At landið treingir til nýskipanirnar hava vit vitað leingi, og her er samgongan djørv.
Pensjónsskipan er veruligur eftirbátur, og tí arbeiðinum líður væl: at tryggja hvørjum einstøkum føroyngi virðilig pensjónsviðurskifti eins og at tryggja haldføran framtíðarbúskap, hetta skal náa á mál við hesi samgonguni, og frá teimum í arbeiðinum frættist, at arbeiðið gongur væl.
Farið er undir menningarætlan fyri tey trý sjúkrahúsini, og av aðalmálum kann nevnast, at tænastan til borgaran verdur í miðdepli, hvussu vit fáa gagnnýtt øll trý sjúkrahúsini betur, og hvussu vit styrkja fakliga tilgongd.
Menningarætlan við tilmælum er gjørd, og ávíst kjak hevur longu verið um hesi viðurskifti. Men politiska viðgerðin liggur fyri framman og landsstýriskvinnan hevur sett aðalorðaskifti á breddan komandi í mánað, hvussu vit kunnu menna okkara sjúkrahúsverk eftir verandi og komandi avbjóðingum – eitt leingi vantað og neyðugt kjak.
Kommunulæknatænastan úti um landið er als ikki nøktandi, og tí man tað gleða mangan, at landsstýriskvinnan fer at arbeiða við heilsudeplum kring landið -vónandi í nógv størri álvara enn undanfarni landsstýrismaður í heilsumálum.
Serliga fegin eri eg um, at býtisbarnið, psykiatriin, fær loysnir, bæði við heildarætlan fyri framtíðar psykiatri í Føroyum við ítøkilum batum á nýbygda landssjúkrahúsinum og við økispsykiatriini um landið. Vit mugu minnast til, hvør vanlukkuliga støðan hjá hesum fólkum er.
Og triðja stóra nýskipanin, fiskivinnunýskipanin, verður longu klár til politiska viðgerð til heystar. Og vit hava havt skund. Tí vit skulu hava semjur og avgerðir longu fyri 2017.
Veruleikin er tann, at vit kunnu vakna upp ein morgun í 2018, og fiskiloyvini vera seld fremmandum pengamonnum, gera vit onki. Fyri løtuvinning kunnu einstakir persónar selja alt okkara virðisgrundarlag her á klettunum til teirra, ið ein dag banka á dyrnar við nóg stórum posa á baki. Og tá verður onki av tí, vit hava inrættað okkum eftir og bygt okkara vælferðarsamfelag á, at gera burturúr! Vit sum í dag sita á einum tí størsta spískamarinum í heiminum í mun til íbúgvaratal okkara, vit sum í dag metta 1 millión av fólki hvønn einasta dag við havsins ríkidømi, ið svimur kring okkum, vit verða tá í besta falli tænarar í egnum húsi, heldur enn harrar! Nei, vit skulu skipa okkara egna tilfeingi til okkara egna besta, og ongin, ið rekur skilagóða vinnu, skal hava fyri neyðini at ræðast eina nýskipan – tað hava samgonguflokkarnir lovað upp undir val, og tað fara vit at standa við.
At vit ikki arbeiða eins og undanfarna samgonga, tad er nakað annað!
Tann drúgva tilgongdin, henda samgongan hevur lagt í teir reformar, ætlanin er at fremja, hevur fingið ilt í fleiri andstøðupolitikarar. ALT er í nevnd, siga teir. Teir hava onga ávirkan, ella at embætisfólk skapa politikkin, meðan vit politikarar hyggja at. Men lítið er um hetta. At stórar umskipanir ikki verða framdar over night, eins og forskattingin av pensjónum bar brá av, ber bert boð um, at reformarnir eru væl fyrireikaðir, skipaðir í breidd, fakliga vitan og integritet… so vit kunnu náa øllum, tí fakliga og fólki úti um landið.
Størri sjálvbjargni er eitt stórt mál í hesi samgonguni, sum løgmaður kallar sjálvsábyrgd. Hetta eru grundarlagi undir øllum samgongusamstarvinum: vit fara at frysta ríkisveitingina, so hon gerst minni partur av búskapinum, so hvørt hesin veksur! Bidnir pengar muna ikki og skapa onki! Ódrúgvur er posamatur, søgdu tey gomlu, og hetta vistu tey av drúgvum lívsroyndum.
Búskapargrunnin fáa vit til heystar, brimgarðin, ið okkum tørvar at standa ímóti við.
Tað er hugaligt at frætta dagliga frá starvinum hjá landsstýrismanninum í uttanríkismálum, hvussu íðin hann er á uttanlandsøkinum.
Integratiónsætlanirnar hjá landsstýrinum, sum vit í Klaksvík longu hava gjørt, eru nú vorðnar landsdekkandi, tad haldi eg vera ein fong. Nýføroyingunum eiga vit at vísa virðing, bjóða vælkomnum og tryggja, at tey fáa møguleikar at gerast partar av samfelagnum.
At orku- og umhvørvismál fylla nógv í arbeiðssetninginum og fyrstu avrikunum hjá hesi samgongu er mær serliga kært! Vid Sjóhitaskipan, grønari orku hevur landið nú tikið við nýggjum skilagóðum leiðum, sum vit í Klaksvík eisini hava góðar royndir við og alsamt útbyggja. Her skulu vit veruliga seta á!
Harra formaður, landsstýrismaðurin í innlendismálum vísti í gjár á, at samgongan hugsar landið alt, betri samanbygt við tunlum og farleiðum, og við akfarsskráanum á Eiðinum í Svínoy verður enn liviligari úti um landið. Tað skal verða enn liviligari um allar Føroyar. Ein góður og málrættaður økispolitikkur leggur dent á spjaðing og viðurkenning av ymiskleikanum í hvørjum einstakum øki. Fyri fólk á útoyggj skulu alsamt betri karmar skapast.
Atløguviðurskiftini í Svínoy hava ikki loyvt størri bilum at koma í land. Tíðin er farin frá, at fólk sjálv stoyta oljuna úr tunnum í tangar. Tá akfarskráin í Svínoy verður liðugur, so fara svínoyingar eins og aðrir borgarar at kunna fáa ta tænastu, oljubilar, bukkubilar, sementbilar o.a. veita.
Tað er hugaligt, at samferðsluviðurskiftini til útoyggj og smábygdir alsamt bøtast, so eggjað verður til búseting og øktar møguleikar fyri inntøku og tryggleika.
Ullina seta vit í royndarverkætlan, so hon kann fáast til høldar og um eina tíð kann fremja reella inntøku, bæði sum íkast hjá bøndum, men eisini í størri framleiðslu vid veruligum útflutningsvirði.
Hvørji eru virði okkara, hvørjum koma útlendingar eftir? Sum løgmadur sigur um ferðavinnuna, so er landið ódálkað, ónortið og ótrúligt….verja vit ikki okkara umhvørvið, bæði viðvíkjandi nógv øktari ferðavinnu og eisini seta okkara vinnu mørk, har náttúran er í vanda fyri eyðræning, so eru vit ikki longur ódálkað, ónortin ella ótrúlig. Og tí eri eg serliga fegin um, at vit til heystar fara undir at gera lóg um náttúruvernd við tí yvirskipaða máli, at varðveita og verja margfeldi í náttúruni, samstundis sum pláss skal vera fyri at menna samfelagið, so atlit í størri mun verða tikin at djóra- og plantusløgum bæði á sjógvi og landi.
Í kjakinum í gjár var ein floksformaður so smartur at gera samgonguleiðararnar til Ketil og Kálv og Rekamannin, ið gleddust um, at fongurin er mín, og sipaði helst til inntøkurnar í uppboðsøluni, eins og hvalurin hjá rekmanninum. Og endin fór at verða hin sami: Kálvur noyddist at lata kúnna sum gjald, tí hann hevði ovkeypt seg í ovfarakæti. Men talarin gloymdi at siga, at søgan hjá Heðini Brú er um, at nýggja tíðin vid kommersiellum treytum var komin. Tað var gamla bóndasamfelagið, Ketil og bygdin øll søgdu farvæl, tá kúgvin varð leidd nidan bøgarðarnar.
Tíðin var farin frá kúnni sum lívsgrundarlag eins og tíðin er farin frá okkara fiskivinnuskipan. Vit mugu og skulu fornýggja okkum, kúgvin í kjallaranum skuldi fyri langari tíð síðan verið vorðin til annað lívsgrundarlag, tí hon hevur mjólkað tað, hon orkar.
Vit byggja land. Saman við øllum teimum, ið her virka og liva, byggja vit framtíðina í Føroyum. Saman við øllum teimum, ið velja at koma aftur, byggja vit land, hvør og ein okkara. Eitt rúmligt og trygt samfelag.
Óluva Klettskarð


c: text/html

text:
Rithøvundar hita upp leygardagin á G! Kl. 15-16.30.
Áðrenn konsertirnar byrja á sandinum bjóða rithøvundar poetiska rundferð í Syðrugøtu, har lisið verður á svalum, á trappusteinum og undir onkrum snóri. Um illa viðrar, verður farið inn í stovurnar at lesa.
Tveir rithøvundar lesa upp á hvørjum staði, umleið 10 minuttir hvør, síðan verður gingið til næsta stað.
Tiltakið er í bygdini og tí uttan fyri festivaløkið, og tí er tað ókeypis.
Skrá
kl. 15.00: Gróvargøta 9, hjá Ranvør og Páll lesa:
Kl. 15.30: Gróvargøta 8, hjá Rønn og Pól lesa:
kl. 16.00: Úti í Bø 14, hjá Vónbjørt og Kim lesa:

robotstxt: allowed

filter: keep


text:
Tofta Blákrossfelag varð stovnað í 1908, sum hevði sína missión í fólki okkara, og kanska var tað spírin til tað andaligu veking, sum Guð lat koma yvir fólk okkara í 1920/40 árunum.
Blái Krossur er ein limafelagsskapur, ið hevur sítt grundstøði í tí kristnu lívsáskoðanini. Felagsskapurin arbeiðir fyri at hjálpa teimum, sum líða undir rúsdrekka ella rúsevnum.
Blái Krossur skipar fyri ymiskum tiltøkum gjøgnum árið á lokala staðnum, t.d. møtum, blákrossveitslum, konsertum, ungdómstiltøkum, hjálpa til við ungdómshúsi og ymiskum øðrum virksemi.


text:
Nevndin í Betri Banka vil eisini hava, at skattamálið verður latið fútanum til nærri støðutakan. Tað upplýsir bankin í skrivi sent miðlunum. Betri Banki skrivar soleiðis:
Í fyrisitingarligu kanningini av skattamálinum sáar Bárður Larsen, kanningarstjóri, iva um leiklutin hjá Betri Banka í hesum máli. Bankin kann ikki hava hendan ivan sitandi á sær. Tí ynskir nevndin, at málið verður latið fútanum, soleiðis at ein óheft rættarlig meting kann verða framd.
Skattamálið er ein faklig ósemja, sum hevur strekt seg yvir fleiri ár, og skattamyndugleikin hevur ongantíð lagt bankan undir at villleiða. Bankin hevur latið sjálvuppgávu og annað tilfar inn samsvarandi vanligum mannagongdum og samsvarandi tí samskifti, sum bankin hevði við TAKS, meðan málið framvegis var í viðgerð.
Tá kanningarstjórin í síni niðurstøðu í fyrisitingarligu kanningini av TAKS nú sáar iva um atburðin hjá Betri Banka í skattamálinum, eftir at málið er avgreitt millum TAKS og bankan, so er nevnd bankans greitt av teirri fatan, at skattamálið skjótast gjørligt eigur at latast fútanum til rættarliga meting, so ein endi fæst á hesum ivamáli.
”Alt virksemi bankans heldur fram sum áður og kundaviðurskifti verða á ongan hátt ávirkað. At málið verður latið fútanum ljóðar álvarsligt og skal eisini takast í álvara, men tað er umráðandi at minnast til, at kanningin snýr seg um eina einstaka sak, og ikki um virksemi bankans annars”, sigur Bjørn Mortensen, forstjóri í Betri Banka.
”Fyri kundar bankans hevur hetta ongan praktiskan týdning”, sigur Torben Nielsen, nevndarformaður í Betri Banka. ”Tá endaliga rættarliga metingin fyriliggur, tekur nevndin aftur støðu til málið”, leggur hann afturat.


text:
Heimskenda heimasíðan airbnb.com letur fólk bjóða innivist og leiga eitthvørt bóli tey hava út til ferðandi. Og fleiri enn 200 føroyingar hava gjørt sær dælt av hesum møguleika, vísir ein roynd, sum dimma.fo hevur gjørt.
Átta ára gamla fyritøkan úr San Fransisco, ið bjóðar alt millum kømur, íbúðir, hús og enntá borgir út til ferðandi kring heimin, hevur ikki færri enn 60 miliónir brúkarar í fleiri enn 131 londum um heimin gjøgnum alt árið.
Fyri nógv ferðafólk er tað at sleppa at búgva meira lokalt og heimligt eitt stórt upplivilsi, og tað sæst aftur á vælumtóktu heimasíðuni.
Guðrið Højgaard, stjóri á Visit Faroe Islands, sigur í grein á dimma.fo (les her), at Føroyar raka plett í ferðavinnueftirspurninginum í løtuni. Økta ferðamannatalið kann tí væl hugsandi vera ein góð orsøk til, at eitt vaksandi tal av føroyingum velja at bjóða innivist.
Hygg eftir føroysku gistingartilboðunum her


text:
Í samband við ymiskt, sum seinastu tíðina er skriva um grøna orku og hitapumpur vilja vit koma við n
Eini hjún skiftu sær nevniliga oljufýrið út við einari hitapumpu fyri tveimum árum síðani, og tey
Fyrilestrar hjá Demich um jarðhita
Áhugaverd grein í ingeniøren um sjógvhitapumpuskipanina á Boðanes- heiminum, ið Demich hevur gjørt
Nýggj áhugaverda grein hjá Jarðfengi um m.a. varandi orku Les greinina hjá teimum her
Demich hevur tey seinastu árini lagt seg miðvíst eftir at veita orkuskipanir ið hava náttúruna sum høvuðs keldu.
Vit hava veitt bæði stórar og smáar hitapumpuskipanir - t.d. tað fyrstu sjógvhitapumpuskipanina í Føroyum, sett upp á Skála -og eisini tí stórstu, sett upp á Boðanesheiminum í Havn.


text:
Tað vísir seg, at Føroyar eru serliga væl egnaðar til taraaling. Hitin í sjónum er rættiliga støðugur, og tí ber til at ala í einum lutfalsliga longum tíðarskeiði. Frá tí, at tað gerst ljósari, umleið mai til síðst í august, veksur tarin seg stóran, og á tann hátt kann alingin skipast í eini framleiðslu, har tað verður sett út seint á vári og skorið tíðliga á heysti.
Í 2015 aldi Ocean Rainforest 13 tons av tara. Í 2016 var framleiðslan 35 tons, og í ár vænta tey, at framleiðslan verður umleið 80 tons.
Sum er, livir Ocean Rainforest av einum aliloyvi hjá Bakkafrost á Funningsfirði. Vestarumegin fjørðin hevur fyritøkan sett út ikki minni enn 20.000 metrar av taralínu. Hetta er størsta taraaliøkið í Evropa, tó at tað ikki er so stórt enn.
- Vit hava eitt sera gott samstarv við Bakkafrost, sum eigur rættindini til at ala á Funningsfirði, sigur Ólavur Gregersen, men hann leggur afturat, at tað vildi verið hugaligari, um man hevði sítt egna loyvi:
- Tað hevur víst seg, at aling av tara uttarlaga á fjørðinum riggar væl, so tí haldi eg, at vit kundu fingið okkara egna loyvi, sum einki hevur við laksaaling at gera.
Poul Michelsen, landsstýrismaður í vinnumálum, sum umsitur aliloyvir, hevur boðað frá, at hann arbeiðir við at broyta alilóggávuna, og tað er Ólavur Gregersen spentur upp á.
Í 2015 aldi Ocean Rainforest 13 tons av tara. Í 2016 var framleiðslan 35 tons, og í ár vænta tey, at framleiðslan verður umleið 80 tons.
Brot úr grein í Dimmalætting hesa vikuna.


text:
Tað gongur væl hjá Sverra S. Nielsen í World Rowing
ítróttur08-07-2017 - 10:39 - Jóanis Nielsen
Katrin Olsen skrivar á Kappróðrarkjak:
Síðsta World Cup í ár byrjaði fríggjadagin,Sverri Nielsen er aftur við i single scullara
Sverri skuldi blíva nr 4 fyri at koma víðari til kvartfinalurnar.
Danmark hevur tveir single scullarar við hesa ferð. Sverri eitur DEN1 á startlistunum.
Sverri Nielsen vann sín kvartfinaluróður.Hann hevði betri tíð enn hinir vinnarnir.
A/B semi verður i dag kl 13:47 fø tíð.
Hann skal vera i top 3 fyri at koma i A finaluna.


text:
05. Des 2017
Badminton í Klaksvík: Her eru myndir av heiðursmerkjahandanini frá JFK-Open í Klaksvík 2. og 3. desembur 2017 Her síggja vit myndir av heiðursmerkjahandanini frá JFK-Open seinasta vikuskifti í Klaksvík, har Grand Prix 3 var hildið. Tað vóru umleið 190 leikarar, og...
01. Des 2017
JFK-Open 2017 í badminton í Klaksvík Stór badmintonkapping verður komandi vikuskifti í Klaksvík. Í morgin leygardagin og sunnudagin verður Grand Prix 3 hildin í Klaksvík. Hetta er ein stór kapping har uml 190 leikarar koma at luttaka....
01. Des 2017
Klaksvíkar Badmintonfelag hevur gjørt høvuðssamstarvssáttmála við BetriMaria Joensen, forkvinna i KBF og Margareth Djurhuus, deildarleiðari í Betri í Klaksvík, skrivaðu undir sáttmálan.Maria Joensen sigur, at hon fegnast um samstarvið við Betri. “Stuðulin gevur okkum møguleika at arbeiða víðari og menna okkara felag”.Klaksvíkar Badmintonfelag hevur...
27. Mar 2017
Seinasta vikuskifti var FM-2017 í single fyri børn og ung á Giljanesi. Sjálv kappingin gekk gott og var væl fyriskipa. Tíðarætlanin helt og vóru finalur leiktar við linjudómarum, so støðið var sera høgt.Leygardagin kappaðust U9, U11 og U13. og her leiktu baði...
04. Des 2016
Hetta vikuskiftið var KBF saman við BSF vertur fyri Grand Prix 3. Kappingin er verður kalla JFK-Open tí JFK er stuðul av kappingini. Tað vóru 219 luttakarar meldaðir til, og bara leygardagin vóru heili 330 dystir leiktir í 13 tímar, sum er meir enn...
27. Okt 2016
Skriva hevur Ítrottartíðindi: Heilt ungir Føroyskir badminton leikarar gjørdu bart í Yonex Open junior 2016 í Danmark í seinastu viku. Í seinastu viku var, ein av heimsins størstu badmintonkappingum við øllum heimsins bestu leikarum, hildin...
23. Mar 2016
Seinasta leygardag var FM-2016 í double og mix fyri ung í badminton hildið í Klaksvík.Tað vóru um 70 pør melda til, og er hetta nøkur pør minni enn seinast. Kappingin lukkaðist sera væl, og vóru seinastu heiðursmerkju handa aðrenn kl 1800. Tað...


text:
Her er úrslitið frá stuðulssvimjingini: Inn komu uml. 30000 kr. Vinningarnir fullu soleiðis: Hægsta krónutal: Sonni Steinhólm, ein Ipod 64 gb. Mesta oyratal pr. metur: Bára K. Troest, ein Nokia C1 telefon. Lutakast millum øll: Guðrun Vágsheyg, gávukort 2 […]Continue reading »
FLOT-stevnan 2012 – Úrslit
Hey øll somul Her eru úrslitini frá FLOT-stevnuni 2012. Við svimjikvøðu Svimjifelagið FLOT Úrslit Flot-stevna 2012 – Offisiellur RE120303Continue reading »
Flot-stevnan 2012
Hey tit øll Her er startlistin til Flot-stevnuna. Vinarliga kanna um alt er í ordan. Broyting: Seinni partur (B2 gentur og B3 dreingir) Byrjar upph. Kl. 15.15 og kapping 16.15 (Hetta er vegna nógvar tilmeldingar) Børn fødd í 2002 og […]Continue reading »
Avlýstar venjingar
Venjingarnar byrja aftur mánadagin 5. mars. Nevndin Mánadagur 27. februar Vindeyguni verða skift í svimjihøllini í skúlanum á Toftum í hesum døgum, tí verða ongar venjingar týsdagin 28. februar. NevndinContinue reading »
Innbjóðing til FLOT-stevnuna 2012
Vælkomin til FLOT-stevnuna 2012, sum verður 3. mars í Tofta skúla. Svimjifelagið FLOT Innbjóðing til FLOT-stevnu 2012 GR120303Continue reading »


text:
Eins og tey hava gjørt nakrar ferðir áður, seinast í 2014, hava Eystanljóð og Tórshavnar Manskór aftur í ár gjørt av at vera saman um jólakonsertina. Í ár verður hon sunnudagin 10. desember, sum eisini er 2. sunnudagur í advent.
Og av tí, at kórini hvør í sínum lagi vanliga hava skipað fyri jólakonsertum í sínum øki, hava kórini aftur í ár gjørt av at hava tvær konsertir. Ta fyrru í Gøtu kirkju, hon byrjar klokkan 16.00, og ta seinnu, sum byrjar klokkan 19.30, í Vesturkirkjuni.
Tað eru tvey javngomul kór, sum fara at syngja sunnudagin. Manskórið var stovnað í 1986 og hevði 30 ára stovningardag í fjør, og Eystanljóð varð stovnað í 1987, og hevði tí 30 ára stovningardag í ár.


text:
Av teimum 48 londunum, sum luttóku í Irak krígnum, eru tað bara USA, Holland og Australia, sum hava kannað kríggið. Tað ber til at lesa á donsku tíðindasíðuni Politiken.dk
Bæði USA og Bretland hava fyrr kannað, um tað var nakað galið fari fram upp til kríggið, sum gjørdi at kríggið brast á, og bæði USA og Bretland eru komin til ta niðurstøðu tá, at almennu fregnartænasturnar, MI6 og amerikonsku eftirlitstænasturnar høvdu misrøkt sína skyldu. Í USA varð váttað, at tað ongantíð varð prógvað, at Saddam Hussein hevði atomvápn, hóast tað var høðvusargumentið fyri, at farið varð í kríggj.
Enska The Times veit í dag at siga, at Tony Blair møguliga verður ákærdur fyri embætisbrotsverk, um tað kemur fram, at hann misbrúkti upplýsingar fyri at rættvísgera kríggið. Avvarðandi hjá 176 hermonnum, sum lótu lív í Irak, hava biðið løgfrøðingar kanna, um tað ber til at reisa ákæru móti fyrrverandi forsætismálaráðharranum.
Keldur:
Idag kommer den mest grundige og omfattende rapport om Irak-krigen


text:
Íslendska fótbóltssambandið KSÍ leggur nú eftir Danskernes Parti. Stríðið er um eina samansetta mynd, sum Danskernes Parti legði út fyrr í vikuni av íslendska landsliðnum saman við eini mynd av myrkum fronskum landsliðsleikarum. Myndin sipar til, at íslendska landsliðið umboðar Europa meðan franska liðið hoyrir heima í Afrika.
KSÍ harmast um, at íslendski fótbóltsrómurin verður settur í samband við Danskernes Parti. Á heimasíðu síni, sigur KSÍ at íslendska fótbóltssambandi arbeiður miðvíst við ørðum evropeiskum fótbóltsmynduleikum um at basa rasismu í fótbólti, men leggur afturat, at enn er langt á mál.
- Fótbóltur eigur at sameina okkum og ikki splitta okkum í sundur, sigur KSÍ á heimasíðu síni.
Íslendska fótbóltssambandi hevur biðið Danskernes Parti um at taka myndina niður og heitir á fólk um at melda myndina á Facebook.


text:
"The Islands and the Whales" er ein nýggjur grindafilmur, har royndi og virðislønti skotski leikstjórin Mike Day eygleiðir og ber søguna hjá øllum pørtum fram á stóra løriftinum uttan at moralisera. Mike Day hevur filmað í Føroyum í fýra ár, frá 2011 til 2014. Tí kennir hann samfelagið og nógv lyklafólk, sum hann hittir og letur siga teirra søgu, fyri og ímóti grindadrápi við egnum orðum, sigur Filmsfelagið.
Pál Weihe er ein høvuðspersónur, ið umboðar kritiska og sakliga sjónarmiðið, har mælt verður frá at eta grind orsakað av heilsuvandanum, ið kemur av øktari kyksilvurdálking. Ein familja úr Kvívík umboðar hina síðuna. Pápin er grindamaður og setur eina æru í at veiða fugl og fisk sum part av sínum samleika. Vit frætta eisini frá abba hansara, ið sigur frá søgum úr gomlum døgum. Men kona grindamannin er útbúgvin sjúkrasystir og er sostatt tilvitað um møguligu vandarnar við at eta grind, og vit síggja tey bæði kjakast. Hetta er ein søga um grindadráp, sum vit aldri áður hava sæð í biografi áður.
Fornisku huldufólkini gerast ein metaforur fyri javnvágina millum menniskja og náttúru í modernaða samfelagnum. Skulu vit gevast at drepa grind og missa eina elligamla siðvenju, ið er inngrógvin í okkara samleika? Skulu vit lata børn okkara eitrast av kyksilvuri og dálking í havinum? Hetta eru spurningar, ið heimildarfilmurin The Islands and the Whales vil hava okkum sjálv at svara.
Filmurin varar 84 minuttir, hevur føroyska talu og enskan undirtekst. Eftir sýningina svarar leikstjórin, Mike Day, spurningum.


text:
Starvsnevnd SSF avgjørdi í gjárkvøldið sum nakað heilt serstakt at taka út fylgjandi svimjarar til HeimsMeistarastevnuna fyri Juniorar 2015, sum verður í Singapore frá 25. til 30. august 2015.
- Sára Ryggshamar Nysted (2001), Suðuroyar Svimjifelag
- Vár Erlingsdóttir Eidesgaard (2001), Havnar Svimjifelag
Hesar báðar hava sýnt einastandandi høgt støði í hesum ári, sum hevði rokkið til Evropeisku JuniorMeistarastevnuna, um bara tær vóru eitt ár eldri og harvið luku aldurstreytirnar hjá LEN.
FINA brúkar ein øðrvísi junioraldur enn LEN, sum LEN tó ætlar sær at skifta til longu í 2016.
Starvsnevnd SSF heldur tí at tær eiga at fáa hendan møguleikan, sum eina roynd, og uttan annars at taka støðu til um vit framyvir fara at luttaka á HMJ.


text:
Hetta skalt tú brúka: Ullint tógv til stokkar nr. 4 (brúka ymiskar litir)
Kasta 44 eygu à stokkar nr 4. Bind 6 umfør rangt og rætt (rond).Bind síðani 24 umfør av sløttum (her kunnu tit binda ymiskar strípur við ymiskjm litum)
Tá hesi 24 umfør eru liðug, kastar tú 10 eygu eyka á í byrjanini av stokkinum. Bind nú 22 eygu fram og vend
arbeiðinum og kasta 10 eygu á einaferð enn, nú eru 42 eygu á. (lat hini 22 eyguni hvíla, koyr tey á einar eyka stokkar ella nál og bind hvørja síðu lidna fyri seg)
Bind síðani soleiðis hvørja síðu:
Bind 6 umfør , men meðan tú gert hettar, bindur tú perlubinding á teimum fyrstu 4 eygunum og eisini 4 teimum seinastu eygunum á hvørjum stokki.
Læs 12 eygu av og bind til endan á stokkinum. Vend og læs 12 eygu av aftur. Nú eru 18 eygu eftir. Skift til hvítt tógv til høvd. Bind 10 umfør.
Skift lit til til húgvuna (og bind eisini strípur):
Bind 2 umfør. Bind síðani 13 umfør, og meðan tú gert hetta, skal tú samstundis taka av á 2. hvørjum umfari soleiðis: Tak 2 eygu saman í byrjanini á stokkinum á hvørjum stokki (á rætuni og á ranguni). Bind síðani til 3 eygu eru eftir. Síðani bindur tú perlubinding 2 umfør. Tak av og slít tráðin.
So fara vit í holt við hina síðuna (tey 22 eyguni sum er á tí eyka nálini /stokkinum)
Kasta 10 eygu eyka á í byrjanini av stokkinum. Bind nú til endan á stokkinum íalt 32 eygu, vend arbeiðinum og kasta 10 eygu á einaferð enn (íalt 42 eygu). Bind 6 umfør , men meðan tú gert hettar, bindur tú perlubinding á teimum fyrstu 4 eygunum og eisini 4 teimum seinastu eygunum á hvørjum stokki.
Læs 12 eygu av og bind til endan á stokkinum. Vend og læs 12 eygu av aftur. Nú eru 18 eygu eftir. Skift til grønt tógv (sum hár aftan). Bind 10 umfør.
Bind nú húgvuna (og bind eisini strípur): Bind 2 umfør. Bind síðani 13 umfør, og meðan tú gert hetta, skal tú samstundis taka av á 2. hvørjum umfari soleiðis: Tak 2 eygu saman í byrjanini á stokkinum á hvørjum stokki (á rætuni og á ranguni). Bind síðani til 3 eygu eru eftir. Síðani bindur tú perlubinding 2 umfør. Tak av og slít tráðin.
Brodera eygu, nøs og munn. Seyma saman!
(Tú kanst binda ymiskar strípur, bara ger sum tú hevur hug og hugflog)
Takk fyri!!
Dukkuhandskar
Ymiskt:


text:
Tó, at øll Norðurlond vóru væl umboðað, tá nýggja stóra matvirðislønin Embla bleiv latin í farnu viku, so endaðu ikki færri enn tríggjar av sjey virðislønum í Føroyum. Ein teirra fór til kokkin Leif Sørensen fyri serligu "fiskakipsini", hann hevur ment. Sum er, verða kipsini ikki hópframleidd, men tað eru tað fleiri, sum hava áhuga í.
Hugskotið til kipsini, sum Leif ikki longur rópar fiskakips, men heldur vil finna eitt annað orð fyri, sum ikki beinleiðis leiður tankarnar yvir á fisk – tó at tað gastromiska DNA-ið skal takast úr fiskaúrdrátti, so sum turrum fiski – er eini 25 ára gamalt. Tá Leif lærdi og seinni arbeiddi á Kommandanten í Keypmannahavn, sum tá var kanska besta matstova niðri, plagdu tey nevniliga at framleiða nøkur kips úr einum deiggi, ið var gjørt úr rísi. Tá tey blivu stokt í olju, bólgnaðu tey upp. Síðani hevur Leif ment hesi kips til eina vøru, sum bæði smakkar og líkist Føroyum, tó við ætlanum um at selja tey um allan heim.
Í løtuni arbeiðir Leif við at fáa framleitt so nógv kunningartilfar sum gjørligt um kipsini. Heimasíða skal gerast, myndir og videobrot leggjast út, eins og faldari skal prentast, so fólk kunnu fáa fyrstafloks kunning, um tey vilja vita meira. Men tað eru tó nøkur, sum longu hava ligið framvið – millum annað úr Kina og Pólandi.
– Tá eg var við føroyska ferðalagnum, sum saman við landsstýrismanninum vitjaði í Kina, kom ein umboðsmaður fyri eina australska fyritøku, sum hevði virksemi í Kina, til mín. Hann hevði roynt kipsini, og sambært honum var einki óført. Tað bleiv tó ikki til nakað, og eg havi eisini eina vón um, at framleiðslan skal vera í Føroyum ella í hvussu so er her um okkara leiðir, sigur Leif Sørensen, sum metir, at ein verksmiðja, ið kann framleiða tær nøgdir, sum skulu til fyri at kunna hava eina sunna fyritøku, kann stáplast upp á beinini fyri millum fýra og fimm milliónir krónur.
Hendan grein er brot úr longri grein, sum haldarar av Dimma+ kunnu lesa.
Dimma+ haldarar kunnu lesa alla greina HER
Tú kann tekna Dimma+ hald HER


text:
BETESDA 100
BETESDA 100 ÁR
- stórfingið hátíðarhald
Tað eru í hesum døgum liðin 100 ár síðan samkoman í Betesda í Klaksvík byrjaði, og somuleiðis eru tað 100 ár síðan fyrsti salurin varð tikin í brúk, sum longu tá fekk navnið Betesda. Fyrsta Betesda varð tikið í brúk í 1917.
Samkoman hevur ynskt at hátíðarhalda 100-árið við eini drúgvari skrá, sum fevnir um september og oktober. Hátíðarhaldið byrjaði við einum sokallaðum Betesdadegi leygardagin 02. september, har
øll samkoman, bæði børn og vaksin, hugnaðu og stuttleikaðu sær í og uttanfyri Betesda allan seinnapartin, har tað bæði varð sungið og grillað.
100ára hátíðarskráin er býtt upp í fýra evnisvikur, har evnið tað fyrstu vikuna var FAMILJAN OG HJÚNABANDIÐ. Onnur vikan fevndi frá sunnudegnum 17. september til sunnudagin 24. september er sjálv hátíðarvikan, har nógv søguligt er á skránni, við framsýningum, hugleiðingum og fyrilestrum í Betesda.
Seinasta sunnukvøld varð hugleitt um gongdina í samkomuni seinastu 100 árini, og eisini varð hugt frameftir. Eisini vóru áhugaverdar samrøður við eldri og yngri fólk í samkomuni.
Týskvøldið 19. september hevði Jógvan við Keldu fyrilestur um sang og tónleik í samkomuni, mikukvøldið 20. september hevði Símun Absalonsen fyrilestur, sum hann kallaði "AV VIÐAREIÐI TIL KLAKSVÍKAR", og hóskvøldið 21. september hevði Eyðun Eltør fyrilestur um VEKINGINA Í KLAKSVÍK FYRST Í SEKSTIÁRUNUM OG FRAM TIL ÁTTATIÁRINI.
100-ára haldið heldur fram allan oktober mánaða. Dagarnar 06. oktober til 22. oktober verður evnið HIRÐATÆNASTAN, og í døgunum 23. oktober til sunnudagin 29. oktober, verður evnið BØN, TRÚBOÐAN OG EVANGELISERING, og við hesum endar 100-ára-haldið hjá Betesda.
Skráin sæst inni á BETESDA.fo
Samkoman í Betesda sigur, at øll eru hjartaliga vælkomin, eisini tey, sum ikki vanliga koma í Betesda.
kelda:
Kristiliga Tíðindatænastan
v/Poul Jóhan Djurhuus
This email address is being protected from spambots. You need JavaScript enabled to view it.">This email address is being protected from spambots. You need JavaScript enabled to view it.


text:
Einki mál í Gundadali
Effodeildin (5): HB - 07 Vestur 0-0
Vágamenn fingu tað teir komu eftir: tað eina stigið. Vit megnaðu ongantíð rættuliga at lirka verjuna upp, og tá vit so komu í leysa støðu, kom málverjin væl út og vardi fyri. Hetta er helst keðiligasti dystur, vit hava sæð í Gundadali í mong ár.
Heimasíðan tímur ikki at gera so nógv burturúr hesum dystinum. Vit høvdu eini fimtan málmøguleikar, men sum oftast var skotið uttanfyri málrammuna. Tær ferðirnar, vit komu heilt inn, var Gango ella verjan fyri. At málmaðurin slapp at brúka knappar tjúgu minuttir í alt uppá málspark, sigur bara, at gestirnir komu eftir tí eina stiginum og fingu tað.
Ibrahima Camara og Tór-Ingar Akselsen vóru eyðsýndir fyri gestirnar í dag, eins og Jovan Panic eisini vísti seg væl fram, hóast hann kanska datt nakað lætt, tá vit nærkaðust.
Okkara menn raktu kanska ikki dagin so væl, sum vit ætlaðu, men eitt nú Gunnar Haraldsen var aftur ein brandur í dag. Hinvegin royndu vit tað vit kundu, men megnaðu bara ikki at fáa hol á. Tílíkar dystir, tá gestirnir grava seg niður, koma vit helst at uppliva aftur, og hesin dysturin var sum so eingin katastofa.
Vit eru framvegis ósigraðir í Effodeildini, og tað skulu vit halda fast í. Hetta var euisini triði dysturin á rað, har vit halda nullið, og tað man vera eitt sindur síðani seinast nú.
Komandi sunnudag 14. apríl, skulu vit til Sands, har B71 tekur ímótí í fyrsta umfari í kappingini um Løgmanssteypið. Upp við høvdinum og vit herja á aftur.
HAGTØLINI
5. umfar - sunnudag 7. apríl 2013 kl. 15.00 í Gundadali
HB - 07 Vestur 0-0 (0-0)
Liðið: Teitur Gestsson - Pál Mohr Joensen, Jóhan Troest Davidsen, Gunnar Haraldsen, Tróndur Jensen - Símun Samuelsen, Bárður Olsen (Heini Vatnsdal 55) , Fróði Benjaminsen (liðsk.) - Kristin R. Mouritsen, Christian R. Mouritsen, Bárður J. Heinesen (Andrew av Fløtum 55 (Magnus Egilsson 84))
Óbrúktir eykaleikarar: Hans Jørgensen og Kaj Niclasen
Á beinkinum: Oddbjørn Joensen, Jón Simonsen, Jan F. Jensen og Heðin Weihe
Gul kort: Jóhan Troest Davidsen, Gunnar Haraldsen, Bárður J. Heinesen og Kristin R. Mouritsen
Reyð Kort: ongin
Dagsins maður: Teitur M. Gestsson
Dómari: Rói Jacobsen
Hjálpardómarar: Jan á Líðarenda og Kristian Sofus Petersen


text:
Ársins stjørnuskot í felagnum 2017, hevur skrivað undur tvey ára langan sáttmála.
22 ára gamli Petur fekk sítt gjøgnumbrot í Effodeildini í ár, har hann spældi 15 dystir og fekk eitt mál. Málið fekk hann í ótrúliga comebackinum í Gundadali móti HB tá vit vóru aftanfyri 2-0 í hálvleikinum, men endaðu við at vinna 3-2 og somuleiðis endaliga tryggja okkum plássið í Effodeildini 2018.
Petur er miðverji, men hevur sum yngri, eisini leikt nógv sum høgri bakkur. Petur er uppvaksin í felganum og hevur tilsamans leikt 24 dystir fyri bestaliðið hjá okkum. Fyri næstbesta lið okkara hevur hann leikt 57 dystir. Petur er eisini skrásettur fyri 31 U-18 dystir.
Vit ynskja Peturi allar bestu eydnu komandi tvey árini.


text:
Jødadómur
Jødadómurin varð til um 2000 f.Kr., tá ið hebrear settu seg niður í tí, sum nú mest er Ísrael. Jødadómurin er upprunin at hinum báðum átrúnaðunum, ið bara hava ein gud, kristindóminum og islam. Eingin ávísur maður verður sagdur at hava stovnað jødadómin, men Ábraham var fyrsti oddamaðurin.
Jødar vænta, at sendiboð Guds, Messias, skal koma og bøta um lívkorini í heiminum. Messias skal endurstovna gamla kongsríki jøda. Ríkið fór til grundar í 6. øld f.Kr. Halga bók teirra er jødiska Bíblian - Gamla Testamentið, og týdningarmest er Toran - tær fyrstu fimm Mósebøkurnar. Eftir jødajagstranirnar í Evropa, stovnaðu jødarnir sítt egna ríki Ísrael í 1948, men enn búgva nógv flestu jødar víða um í heiminum.
Átrúnaðarligur leiðari eitur rabbinari. Hann lærir jødar lógirnar og leggur tær út. Rabbinarar granska og lesa tvær halgibøkur, Talmud og Tora, sum eru skrivaður á bókarullur. Í Talmud stendur, hvussu jødar eiga at liva, og hvussu lógirnar eru at skilja. Retttrúgvandi jødar (ortodoksir) liva eftir skriftunum og halda tey mongu boðini til lítar. Boðini eru m.a. um mat og klædnabúna, til dømis er ikki loyvt at eta skeljadýr ella svínakjøt. Jødar, ið ikki eru "rætttrúgvandi", halda ikki boðini so strangliga.
Jødar halda gudstænastu í sýnagoguni.
Jødatekn[rætta | rætta wikitekst]
Teknið hjá jødum er sekshyrnta dávidsstjørnan.
Í øldir, í ringum og góðum tíðum, hevur frásøgnin um makkabearar víst jødum, at einki yvirvald megnar at týna tey, sum stríðast fyri síni trúgv og at liva, sum tey sjálv vilja. Menorain er til minnis um hetta stríð og sigurin.
Halgidagar[rætta | rætta wikitekst]
- Hanukka: Ljósanna høgtíð, átta dagar á vetri. Tá ið makkabearaherurin tók Jerúsalem, sóu teir, at templið var illa farið og vanært. Á altarinum stóð standmynd av grikskum gudi. Judas Makkabeus vígdi hátíðarliga templið av nýggjum til Gud jødanna, meðan hann tendraði ljós á einum menora, sum er sjeygreindur ljósastaki. Hann gav boð um, at jødar sama dag á hvønn ári skuldu hátíðarhalda vígsluna, halda høgtíð, nevnd "hanukka". Í átta dagar, skuldu teir brenna ljós, eitt ljós fyri hvønn dag, og syngja Harranum tøkk og lov.
- Sabbat: Hvílidagur hjá jødum frá fríggjakvøldi til leygarkvøld.
- Purim: Høgtíð, tíðliga um várið.
- Pezach: Páskir, átta dagar á vári.
- Sukkoth: Leyvskálahøgtíð, níggju dagar á heysti til minnis um ferðina í oyðimørkini úr Egyptalandi.
- Rosh Hashanah: Nýggjárshøgtíð, tíðliga um heystið.
- Shavour: Búnaðarhøgtíð um várið.
- Jom Kippur: Iðranardagur, tíggjundi dagur í nýggja árinum. Mesta høgtíð, fastað verður í 24 tímar.


text:
Børn og ung undir 18 ár
Aldursmørk
Børn, sum ikki eru fylt 15 ár, kunnu ikki vera sett í arbeiði. Tó kunnu børn, sum eru fylt 13 ár, hava lættari arbeiði innan fyri nærri avmarkað sløg av arbeiði og eftir nærri ásettum treytum.
Børn undir 13 ár kunnu tó fáa samsýning fyri at upptraðka í framførslum o.tíl. av mentanarligum ella listarligum slagi, ítróttatiltøkum ella í sambandi við upptøku av filmi el. tíl. Fyri ung, sum eru undir 13 ár, skal loyvi vera fingið í hvørjum einstøkum føri frá foreldrum ella verja.
Serligar skyldur hjá arbeiðsgevaranum
Tá ið ung undir 18 ár verða sett í arbeiði, skal tað í sambandi við skipan og útinnan av arbeiðinum takast atlit til aldur, menning og heilsustøðu hjá tí unga og at tann ungi hevur møguleika at røkja sína skúlagongd.
Tá ið ung undir 18 ár verða sett í starv, skal arbeiðsgevarin, áðrenn arbeiðið verður útint, geva upplæring í arbeiðinum og gjølliga kunning um møguligar vandastøður, og hvussu tær verða fyribyrgdar. Arbeiðsgevarin skal skrivliga vátta, at henda upplæring og kunning eru farin fram, og hvat hon í høvuðsheitum fevndi um. Tann ungi skal eisini vátta, at upplæringin og kunningin eru móttikin. Arbeiðsgevarin skal goyma hesi skjøl og vísa tey fram, um Arbeiðs- og brunaeftirlitið krevur tað.
Ung undir 18 ár mugu ikki vera sett at handfara amboð ella tól, evni og tilfar o.tíl. sum, verða tey ikki rætt handfarin, kunnu vera vandamikil fyri tann unga, uttan so, at persónur yvir 18 ár er til staðar í hølunum ella nærhendis tí unga, so persónurin kann hava eftirlit við og vegleiða tann unga. Tað er tá ein treyt, at hesin persónur yvir 18 ár hevur neyðuga førleikan at handfara tólið ella amboðið, evnið ella tilfarið, so viðkomandi dugir at meta um, hvørt handfaringin hjá tí unga kann elva til skaða.
Er tann ungi í læru við góðkendum lærusáttmála kann hann handfara vandamiklu amboðini, tá tað verður gjørt sum liður í læruni.
Tá ið ung undir 15 ár verða sett í arbeiði, skal arbeiðsgevarin kunna foreldur ella verja teirra um arbeiðið, undir hesum um teir vanlukku- og sjúkuvandar, sum møguliga eru knýttir at arbeiðinum, og tey tiltøk, sum eru gjørd viðvíkjandi trygd og heilsu.
Arbeiðstíð
Arbeiðstíðin hjá ungum undir 17 ár má ikki fara upp um 10 tímar um dagin, tó soleiðis at arbeiðstíðin í einstøkum førum kann økjast fyri lærlingar við góðkendum lærusáttmála upp til 12 tímar, tá ið arbeiðsumstøðurnar krevja tað.
Arbeiðstíðin skal skipast soleiðis, at hon er hóskandi fyri tey ungu við atliti til aldur, førleika og menning hjá tí unga og til tann fakbólk, tey virka innan, so at arbeiðið kann útinnast heilsuliga og trygdarliga forsvarligt.
Ung undir 17 ár skulu sum meginregla ikki arbeiða um náttina í tíðarbilinum millum kl. 24.00 og kl. 06.00. Tó kunnu ung undir 17 ár arbeiða um náttina í styttri tíðarskeiðum.
Um dagliga arbeiðstíðin fer upp um 4½ tíma, skulu ung undir 17 ár hava ein steðg upp á í minsta lagi 30 minuttir. Steðgurin skal vera lagdur hóskandi og um møguligt samanhangandi.
Ymisk undantøk eru tó galdandi fyri lærlingar.
Reglur um hvíldartíð, steðg og frísamdøgur
Ung undir 17 ár skulu hava eina samanhangandi hvíldartíð upp á í minsta lagi 12 tímar í samdøgrinum. Ung undir 15 ár skulu tó hava eina samanhangandi hvíldartíð upp á 14 tímar í samdøgrinum. Innan fyri hvørt skeið upp á 7 samdøgur skulu ung undir 17 ár hava tvey samanhangandi frísamdøgur.
Frísamdøgur skulu skipast soleiðis, at tey eru hóskandi fyri tey ungu við atliti til aldur og arbeiði, hesi útinna, og at frísamdøgrini altíð eru skipað soleiðis, at tey eru heilsu- og trygdarliga forsvarlig.


text:
Eitt terrorálop fór fram í New York í gjárkvøldi, okkara tíð. Tað upplýsa fleiri útlenskir miðlar. Álopið fór fram klokkan trý um dagin lokala tíð í New York. Tað var ein 29 ára gamal maður úr Usbekistan, ið koyrdi bilin.
Átta fólk vóru dripin í álopin og umleið 12 fólk vóru særd. Ein løgreglumaður megnaði at særa álopsmannin við einum skoti í búkin. Álopsmaðurin bleiv koyrdur á sjúkrahús og bleiv skurðviðgjørdur, og er nú uttan fyri lívsvanda. Hetta gevur FBI, amerikonsku samveldisløgregluni, óvanliga góðar møguleikar fyri at kanna álopið betri. Tað er nevniliga sera sjáldsamt, at álopsmennirnir, í slíkum álopum, koma frá tí við lívinum.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Fólk flest halda, at tað er vorðið alt meira ein floskul hetta við breiðum semjum á tingi. Dag og dagliga hoyra tey okkum tingfólk tosa um breiðar semjur, men tá tað til stykkis kemur, so verða øll týðandi mál samtykt av smølum meirilutum. Vit tingfólk kunnu tí seta okkum spurningin, um vit veruliga hava viljan til breiðar semjur, ella at hetta bert eru innantóm orð, sum ljóða so skilagóð, at vit endurtaka tey, uttan at meina nakað við tað.
Í okkara grannalondum hava tey nógvar royndir við at gera breiðar semjur um týðandi mál. Men mangt bendir á, at vit tíverri ikki eru komin hartil enn í Føroyum. Eitt, sum eyðkennir slíkar semjur, er, at tær eru eisini galdandi eftir eitt val, og tað eru bert partarnir í semjuni, sum kunnu broyta ella ógylduga hana.
Hetta merkir so eisini, at um onkur av pørtunum vil endurskoða partar av semjuni, ja so er tað altíð møguleiki til tess.
Onkursvegna hava vit føroyingar hin vegin altíð havt lyndi til at býta okkum upp í tveir eins stórar partar, tá tað snýr seg um týðandi mál. Vit sóu tað í málspurninginum, í flaggstríðnum, í sjálvstýrisspurninginum, í broytingini av hjúnarbandslógini og nú í spurninginum um eina fiskivinnunýskipan.
Tí er tað ein søguligur møguleiki fyri samgonguna og Sambandsflokkin, um tað hevði eydnast at gjørt eina semju um ein nýggjan fiskivinnupolitikk. Hesin møguleiki tykist uppaftur nærri, nú næstformaðurin í flokkinum Magni Laksafoss boðar frá, at hann fer at leggja nógv fyri at fáa í lag semju við samgonguna. Hann sigur bart út, at "tað var ógvuliga tætt upp á eina semju, og semjan lá í stóran mun har, sum Sambandsflokkurin ynskti hana."
Hvør er dagsskráin?
Tó vita vit onnur, at hóast góða viljan hjá Laksafoss og kanska øðrum í Sambandsflokkinum, so sær tað út til, at formaðurin í flokkinum hevur eitt annað taktiskt spæl gangandi. Tí hóast samgongan eitt nú í uppboðssølupartinum hevur flutt seg frá 100% til 25 %, og útspælið hjá Sambandsflokkinum í samráðingunum var 15%, so er hann ikki nøgdur. Tá hevur ein loyvi at spyrja, um hetta er ábyrgdafullur politikkur ella eitt spæl fyri gallarínum.
Munnu ikki mong við mær hugsa, at her er ein onnur dagsskrá, tá flokkurin vrakar eina semju, sum liggur so nær tí, sum Sambandsflokkurin sjálvur meinar.
Sambandsflokkurin hevur annars nú í mong ár roynt at fingið semju við hinar andstøðuflokkarnar um eina fiskivinnunýskipan, uttan at tað hevur borið á mál. Nú er so møguleikan at vísa ábyrgd, hóast freistingin at spæla vanliga politiska andstøðu/samgongu spælið er stór.
Sum forkvinna fyri tingbólkin hjá Javnaðarflokkinum kenni eg tað sum mína skyldu eisini at koma við enn einari áheitan á Sambandsflokkin og hinar flokkarnar í andstøðuni um at vísa ábyrgd og koma til samráðingarborðið. Hesa áheitan kom landsstýrismaðurin í fiskivinnumálum eisini við so seint sum í fyrradagin, umframt at formaðurin í Vinnunevndini eisini hevði sama boðskap.
Semjan hevur ongantíð verið nærri
Partarnir, serliga samgongan og Sambandsflokkurin, hava ongantið verið nærri einari semju enn júst nú. Ber tað ikki nú til at gera breiðu semjuna til veruleika, so verður tað seinur dagur, at hetta fer at eydnast.
So míni boð til Magna Laksafoss og Sambandsflokkin og onnur úr andstøðuni eru, at vit gera arbeiðið liðugt og finna semjuna, Vit eru jú samd um tað mesta m.a., at nýggja lóggávan eigur at vera: lívfrøðilig, búskaparlig og samfelagslig burðardygg. Vit eru eisini samd um:
- at tann, sum fær rætt at gagnnýta okkara felags tilfeingi, skal rinda tilfeingisgjald, og at tilfeingisgjaldið skal vera marknaðargrundað.
- at fólk og fyritøkur úr øllum Føroyum, sum hava dirvi, skulu kunna sleppa framat í vinnuni.
- at fiskurin í sjónum ikki kann gerast privat ogn hjá einstaklingi ella fyritøku.
Hetta er størsta og týdningarmesta mál í føroyskum politikki í nógv Harrans ár. Tað nyttar einki at útseta avgerðirnar - tað hevur verið gjørt nú í tíggju ár - og tað skapar hvørki tryggar karmar ella møguleikar at leggja fiskiskap til rættis frameftir. Tað skapar bara enn meira óvissu. Øll eygu eru nú vend móti okkum lóggevarum, um vit eru uppgávuna vaksin.
Tíðin er búgvin til at taka stigið.
Helena Dam á Neystabø,
forkvinna í tingbólki Javnaðarfloksini.


text:
Fiskivinnunýskipanin er á veg, og okkara politikarar sleppa ikki í summarfrí fyribils – og eftir øllum at døma er málið við fiskivinnunýskipanini nógv størri enn nakar hevði givið sær far um, nú útlendskir politikarar, enntá tann hollendski forsætisráðharrin og íslendski uttanríkisráðharrin, royna at ávirka føroyska lóggávu.
Hetta kom púra óvart á. Vit hava leingi vitað, at sterk útlendsk áhugamál vóru í føroysku fiskivinnuni, men tað er ongantíð vorðið heilt greitt, hvussu stór hon var. Føroyskir reiðarar, sum hava verið í samstarvi við útlendingar, hava bara borið fram, at allar avgerðir verða tiknar í Føroyum og at møguligur vinningur ikki bara verður kanaliseraður av landinum til útlendsku áhugamálini.
Nú allur tann útlendski ognarskapurin skal hvørva innan nøkur ár, tykist sum at veruleikin ikki er so einfaldur, sum hann hevur verið gjørdur til, men at útlendingar munnu hava munandi størri ávirkan enn vit nakrantíð hava givið okkum far um – og so eiga allar alarmklokkur at ringja.
Hví ringir sjálvur tann hollendski forsætisráðharrin til løgmann? Tað ljóðar fultkomuliga burturvið. Tað er skiljandi um hann ringir til ein annan stjórnarleiðara, um tað snýr seg um milliardaavtalur ella uttanríkispolitikk – tá kann hann ringja til Putin ella Trump, men hann velur í hesum føri at ringja til løgmann vegna eitt felag, sum samstarvar við JFK.
Og so hótta íslendingar við Hoyvíkssáttmálanum, sum helst man vera ein tann vánaligasta avtalan Føroyar nakrantíð hava gjørt og kann vísa seg at verða ein ólukka. Fríhandilsavtalan inniber, at íslendskar vørur floyma inn yvir føroyska marknaðin, meðan so at siga einki sleppur hinvegin. Og nú vit royna at fáa ræði á okkara egnu høvuðsvinnu, spenna íslendingar bringuna og hótta við bál og brandi – neyðarsligt.
Samstundis er ógvusligt lobby-virksemi farið í gongd, har ringt verður til allar teir føroysku politikararnar. So er bara at vóna, at teir ikki hokna undir trýstinum og gerast marionetdukkur hjá útlendskum kapitali. Hetta mugu vit klára sjálvi. Vit megnaðu at standa ímóti ES og handilsstongslinum, og tá stóð øll tann politiska skipanin saman – vónandi ger hon tað eisini hesaferð.


text:
Frameftir kunnu tey í norður- og eysturøkinum, sum hava tørv á at síggja læknan, men ikki kunnu koyra til Havnar, møta til kanningar á Klaksvíkar sjúkrahúsi millum klokkan 20 og 21. Tey skulu tó framvegis fyrst ringja til 1870. Tað upplýsir Heilsu- og innlendismálaráðið.
Tað er ein sannroynd, at sjúka og illveður kann gera túrurin til Landssjúkrahúsið sera óhøgligan og truplan. Tí verður Klaksvíkar sjúkrahús nú knýtt betur at skipanini 1870. Líknandi skipan er við Suðuroyar sjúkrahús.
Skipanin hevur verið royndarkoyrd seinastu tvær vikurnar og er nú klár at verða sett í verk.


text:
Tá ið broytingar verða gjørdar í útbúnaði á akfari, ella akfarið skiftir til aðra nýtslu enn ta, sum tað er skrásett til, skal Akstovan hava fráboðan, áðrenn akfarið verður tikið í nýtslu.
Eigarin (nýtarin) hevur skyldu at boðað Akstovuni frá, áðrenn akfarið verður tikið í nýtslu, eftir at broytingar eru gjørdar í útbúnaðinum á akfarinum.
Skiftir akfar til aðra nýtslu enn ta, sum tað er skrásett til, skal Akstovan hava fráboðan um hetta frammanundan. Farið má ikki verða yvir til aðra nýtslu, fyrr enn boðað er til broytta skráseting.
Akfarið skal skoðast og góðkennast, áðrenn boðað verður frá broyttari skráseting í hesum førum:
- vinnuligan persónflutning
- at leiga út uttan førara,
- venjingarkoyring,
- sleip, ella
- neyðsendarkoyring.
Áðrenn skráseting til aðra nýtslu verður avgreidd, skal akfarsskráin ansa eftir, at ábyrgdartrygging til ta broyttu nýtsluna er teknað og komin í gildi.


text:
Eykaaðalfundur verður í Mettustovu 14. november kl. 19:30.
Á skránni er uppskot til broyting í viðtøkunum hjá Kvinnufelagnum:
§ 15 verður orðað soleiðis: “Heldur Kvinnufelagið uppat, verða ognir felagsins latnar Kvinnuhúsinum.”
Viðmerkingar:
Kvinnufelagið sendi við skrivi, dagfest 7. juni 2016 Toll- og Skattaráð Føroya umsókn um skattafrælsi. Við skrivi, dagfest 17. juni 2016 vísti TAKS á, at viðtøkurnar hjá felagnum ikki lúka treytina um, at viðtøkurnar beinleiðis skulu hava orðing um, hvat verður av ognum felagsins, um so er at felagið verður avtikið.
Mælt verður tí til at broyta viðtøkurnar soleiðis, at tað beinleiðis framgongur, at um so er at Kvinnufelagið verður avtikið, fara ognirnar til Kvinnuhúsið.


text:
Tvey Teen-Street flogfør - tannáringar á ferð!
26.07.2017 - 18:54 - Skrivað hevur: Poul Jóhan Djurhuus gjaranes@gmail.com
Í morgin, hósdagin 27. juli, fara ikki færri enn 395 føroyingar á Teen-Street legu í Suður-Týska býnum Offenburg. Farið verður við tveimum flogførum úr Vágunum ávíkavist kl.05.00 og kl.12.20. Flogið verður beinleiðis úr Føroyum til Týsklands.
Av hesum eru 249 tannáringar frá 13 – 17 ár, og 130 vaksin, sum skula hjálpa til á ymiskum arbeiðsøkjum.
Leiðslan fyri Teen-Street hevur sent út eitt tíðindaskriv, har boðað verður frá, at foreldur, samkomuleiðarar, vinfólk ella kenningar eru vælkomin at vitja á Teen-Street. Vitjunartíðin er hvønn dag frá kl.08:30 til 22:30 Vitjandi gjalda eitt ávíst gjald, sum liggur millum 70,00 og 150,00 krónur, treytað av nær á degnum ein vitjar. Tá er døgurði og nátturði íroknað, og vitjandi eru vælkomin at vera við til øll felagstiltøk uttan meirkostna. Møguleiki er at parkera bilin tætt við Teen-Street økið.
TRYGDIN
Trygdin á Teen-Street er í hásæti. Foreldur og onnur spyrja um hvussu tað er við trygdini við atliti til yvirgangsatsóknirnar í Europa í seinastuni. Til hetta sigur leiðslan í Teen-Street, at eitt trygdartoymið er knýtt til leguna, sum tekur sær av trygdini burturav. Tað er ein væl útbúgvin trygdarløgreglumaður, sum hevur leiðsluna um hendi, sum eisini samstarvar við myndugleikarnar og løgregluna í býnum.
Legan endar týsdagin 01. august, og flogið verður við tveimum flogførum beinleiðis til Føroyar mikudagin 02. august ávíkavist kl. 06:50 og kl.14:20. Flogtíðin er 3 tímar.
SAMBAND
Upplýsingar um addressuna hjá Teen-Street er at síggja á OM.FO Um ein ynskir at koma í samband við Teen-Street er ein vælkomin at ringja til Elisabeth Christiansen, tlf: 224010 - Margareth Djurhuus, tlf: 548104 - Randi Hansen, tlf: 581224 ella Símun Jóanesarson Hansen, tlf: 734040. Eisini ber til at fara inn á heimasíðuna: teenstreet.fo


text:
Síðsta útkall
politikkur16-05-2017 - 20:09 - Jóanis Nielsen
Síðsta útkall!
Sitandi samgonga fer nú ætlandi endaliga at avtaka hjúnabandið sum stovn millum mann og konu og gera tað kynsneutralt! Hetta er nógv álvarsamari, enn fólk kanska gera sær far um, og tað fer at hava sera álvarsligar avleiðingar fyri Føroyar!
Og vit síggja avleiðingarnar longu nú. Biskupur er noyddur at geva prestunum tænastuboð, tí nú lóggeva tey beinleiðis inn í kirkjuna, hóast alt tað kirkjuliga landslagið hevur mótmælt!
Tí skal ljóða her frá mær eitt síðsta útkall og eitt uppróp til allar teir mongu túsundtals føroyingar, sum eg veit eru samdir við meg og okkum, sum hava roynt at andøvt ímóti – og ikki minst heiti eg á samkomuleiðarar, prestar og onnur ábyrgdarfólk: Vælsignaði fólk, farið upp á barrikadurnar og gerið vart við tykkum! Nú er allarsíðsta útkall! Mótmælið og ávarið tingfólk um at taka eitt tílíkt stig!
Sum limur og minniluti í Mentanarnevndini, har málið hevur verið viðgjørt, havi eg skrivað drúgt álit til Løgtingið í sambandi við málið, og eg fari at heita á fólk um at lesa hetta, sum lýsir gongdina og ikki minst álvarsemið í málinum:
Ein kynsneutral ideologi
Hetta, at devaluera ella niðurskriva hjúnabandið og gera tað kynsneutralt er álvarsligasta mál, sum nakrantíð er viðgjørt í Føroyum. Verður hetta lógaruppskot samtykt, og danir fara at seta lógina í gildi, fer tað at fáa álvarsamar og óyvirskoðiligar avleiðingar fyri samfelag okkara frameftir og verður orsøk til eina radikala umbroyting av allari fatan av familju, hjúnalagi og samlívi.
Tað, at geva tveimum av sama kyni, sum hava hug at liva saman, nøkur borgarlig rættindi, er bara ein lítil partur av hesum, og tørvar als ikki broyting í hjúnabandslógini. Nei, her liggur nakað nógv álvarsligari aftanfyri. Her verður latið upp fyri einari kynsneutralari ideologi, sum fer at broyta alla siðvenju, og verður orsøk til eina mentanarkollvelting og eitt siðaskifti í Føroyum, ið gongur beint ímóti tí kristnu siðalæru, sum samfelag okkara í øldir hevur bygt á.
Gongdin í málinum
Nú í apríl var eitt ár farið, síðan løgtingið við teprum meiriluta samtykti eitt illa frágingið ríkislógartilmæli um at fáa danir at broyta hjúnabandslógina, soleiðis at tveir menn ella tvær kvinnur eisini skulu sleppa at giftast og vera hjún!
Men trupulleikar blivu av einum stykki í eini aðrari grein (§14, stk. 2) í hjúnabandslógini um signing av borgarliga giftum í kirkjuni, sum av tekniskum grundum ikki kundi broytast beinanvegin. Tí varð í ígildiskomugreinina sett, at lógin ikki kom í gildi, fyrrenn hetta stykki annaðhvørt var strikað ella broytt. Hetta bleiv gjørt fyri at fáa nóg nógv at samtykkja uppskotið, tí tað var hóast alt tá ein meiriluti, sum ikki vil hava hetta inn í kirkjurnar!


text:
Á hesari síðuni lýsa vit liðini hjá Fleyr í 2017/2018.
Vit leggja stóran dent á at bjóða eitt gott og stuttligt ítróttarligt umhvørvi við dugnaligum venjarum.
Vit hava okkurt fyri øll, uttan mun til støði ella aldur.
Á breddanum til vinstru síggja tit øll liðini, vit bjóða út í ár.
Her fara vit at hava felagsmyndir, samrøður og tíðindi frá teimum ymisku liðunum.
Niðanfyri kunnu tit síggja, hvar børnini hjá tykkum kunnu venja við:
(Hetta er bert vegleiðandi)
Kids 0-1 leikarar 6-8 ár
Kids 2 leikarar 8-9 ár
Kids 3 leikarar 9-10 ár
U 12 leikarar 10-12 ár
U 14 leikarar 12-14 ár
U 16 leikarar 14-16 ár
Um tit hava nakrar spurningar ella eru forvitin um okkurt, so eru tit vælkomin at skriva ein boð til okkum, og vit venda aftur til tykkum sum skjótast.
Til kalendaran omanfyri skal viðmerkjast, at tað er skráin, sum liggur hjá FBF, sum er galdandi. Tað kunnu koma broytingar, og tað kann henda, at vit ikki fáa dagført alt beinanvegin alla tíðina.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Skatturin í septembur og 3. ársfjórðing
Annan mánaðin á rað er stór afturgongd í skattainntøkuni. Persónskatturin í septembur er 2.795.548 kr, hetta er ein lækking upp á næstan 500.000 kr í mun til sama mánað í fjør. Í prosentum er talan um eina lækking upp á 15,69%. Vit mugu tó viðmerkja, at samanberingin kann vera eitt sindur misvísandi, tí septembur í fjør var ein sera góður mánaður. Skattainntøkan í septembur í ár er nakað væl hægri, enn hon var í 2007.
Kommuskatturin í septembur lækkaði í miðal við 6,33%, so sigast má, at septembur í ár hilnast illa hjá kommununum.
Í august vóru vit í eini serstøðu í mun til grannakommunurnar, tí skatturin minkaði einans hjá okkum. Í septembur hava allar grannakommunur afturgongd – uttan Sørvágur, har er aftur stór framgongd. Afturgongdin hjá grannakommununum er millum 6,00% og 17,33%.
Eins og í august undrast vit á vánaliga úrslitið, tí vit halda ikki, at stórvegis arbeiðsloysi er í bygdini. Ein orsøk kann vera, at vit eru nakað færri í ár enn somu tíð í fjør, í fjør vóru vit 1.253, nú eru vit 1.213. Orsøkin til minkingina er í størstan mun, at nógv ung eru farin uttanlands í útbúgvingarørindum í summar. Vit vænta tó enn, at størsta einstaka ávirkanin er, at lønirnar frá Atlantis vanta í ár. Væntandi verður hetta staðfest komandi mánaða, tí virksemið hjá Atlantis minkaði nógv í oktobur í fjør.
3. ársfjórðingur royndist stak illa í ár, minkingin í skatti er um 950.000 kr í mun til í fjør. Mikningin higartil í ár er 5,34%, hetta er áleið sama minking, sum fleiri aðrar miðalstórar kommunur hava.
Í fjør vóru skattainntøkurnar í 3. ársfjórðingi sera góðar, meðan 4. ársfjórðingur var ógvuliga lakur. Vit vænta tí, at í ár verður øvugt, og at 4. ársfjórðingur fer at betra ársúrslitið nakað.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Verkætlanin á Stóru Dímun er nú komin so væl áleiðis, at vinnubygningurin er reistur og væntast innilokaður í summar.
Spennandi verður at síggja, hvussu fer at gangast og at fáa tikið vinnubygningin í brúk.
Stóra Dímun
Í eina tíđ hevur veriđ arbeitt viđ eini střrri verkćtlan á Stóru Dímun. Verkćtlanin viđ vinnubygninginum hevur veriđ umrřdd í fjřlmiđlunum. Vinnubygningurin er nú reistur og vćntast innilokađur í summar.
Heimasíđan hjá Stóra Dímun er eina vitjan verd, har bćđi myndir og sřguligt tilfar er síggja.
Vinnubygningurin á Stóru Dímun.
Vinnubygningurin á Stóru Dímun - reistur 15. mars 2009.


text:
Sunnukvøldið 31. desember kl. 20.00, á R7, sum hoyrist um alt landið á FM.102 og FM.107. “Nýggjárs Kelduvað.” Við talu og góðum sangi. Sangir: “Nú árið tað hvarv.” Vladimir Briem – Robert Joensen. 17 sangarar syngja. Nr. 431. “Eg takki tær Gud fyri farna tíð.” Orð: Árni Jacobsen. Lag. Jógvan við Keldu.
Hegnismaðurin, Árni Jacobsen varð borin út úr Besteda í Klaksvík 2. jóladag 2017. Sum Steinbjørn Jacobsen segði í taluni, so hevði Árni serstøk skapandi evni. Tá ið Evangeliska Røddin fekk heimasíðu í 2003, heittu vit á Árna, at tekna nýtt búmerki. Hetta var skjótt og væl úr hondum greitt. Vit eru vælnøgd og takksom fyri búmerkið.


text:
6. november 2014
Aftur ein vilst eskja
Í fjør, eins og undanfarin ár, hevði Frítíðarskúlin í Hoyvík tiltøk í samband við Christmas Child. Tey skipaðu fyri innsavnan, har børnini koma við gávum og peningi. Síðani høvdu tey ein felags "pakki dag", sum er sera væl umtóktur. Pakkarnir skuldu til fátøk børn í Rumenia - hildu tey.
Men nakrar føroyskar skóeskjur viltust og fóru aðra leið og ein av eskjunum úr Frítíðarskúlanum í Hoyvík endaði so heilt á vesturstrondini í Afrika, í Liberia. Frítíðarskúlin í Hoyvík hevur fingið soljóðandi bræv úr Liberia:
Góðu børn í Tórshavn
Mínir fýra synir vóru so hepnir at fáa gávur frá Christmas Child í ár í Liberia. Í einari av eskjunum funnu vit hesa adressuna, sum segði okkum, at tit hava sent hesa gávuna. Vit eru sera glað og takksom fyri hesar gávur, og mínir dreingir seta stóran prís uppá gávurnar. Teir bóðu meg senda tykkum hesa tøkkina. Tann elsti er 7 ár, tvíburðar, sum eru 5 ár og tann yngsti, sum er 2 ár. Teir høvdu verið glaðir at hoyrt frá tykkum.
Gud eigur alla æruna,
Dempster, Dave, Del og Junior


text:
Gamal kenningur aftur venja besta liðið
Ein vælkendur maður skal aftur venja B68, og talan er um Bill Mc. Leod Jacobsen.
Bill er ein sera vældámdur maður her um leiðir, og hevur ikki færri enn ca. 7 ár á bakið her í felganum.
Bill kom til B68 á fyrsta sinni í 2006, har hann fyrst tók sær av ungdómsarbeiðinum í felagnum, og so seinni tók sær av besta liðinum, har hann í 2009 megnaði at fáa besta liði uppá eitt 5. pláss í bestu deildini.
Afturat øllum hesum hevur hann eisini vant fleiri U-landslið gjøgnum árini.
Vit vilja nýta høvið at bjóða Bill hjartaliga vælafturkomnan til B68 og bestu eydnu við komandi kappingarárið.
Sí hagtølini hjá Bill á Faroesoccer
Vilja vit eisini takkað Súna Olsen fyri farna kappingarár, og ynskja honum bestu eydnu framyvur.
Koyr á B68!


text:
Føroya Tele og Íverksetarahúsið hava skrivað undir tvey ára sponsoravtalu. Við avtaluni er Føroya Tele framhaldandi høvuðssponsor hjá Íverksetarahúsinum
Bjartur Nolsøe, stjóri í Íverksetarahúsinum, og John Syderbø, marknaðar- og produktstjóri hjá Føroya Tele, undirskrivaðu í dag sponsoravtalu fyri 2017 og 2018.
Endamálið við avtaluni er at fáa styrkt innsatsin fyri íverksetan í samfelagnum, ásannandi, at Føroyar hava tørv á fleiri íverksetum, og fleiri vinnuligum beinum at standa á.
- Tað hevur stóran týdning fyri okkum at ein stór fyritøku sum Føroya Tele bakkar upp um Íverksetarahúsið og er við til at leggja lunnar undir føroyska íverksetan, vísir Bjartur Nolsøe á, í stuttari viðmerking.
Føroya Tele og Íverksetarahúsið arbeiða saman um at brúka sponsoravtaluna til størst møguligt felags gagn.


text:
- Tað verður hereftir eingin serdeild at ansa forsetanum. Tað er einki endamál við forsetagarduni, og brúk er heldur ikki fyri henni, segði Binali Yildirum, forsæstisráðharri við turkiskt sjónvarp, sambært AFP tíðindastovuni.
Servanda deildin telur 2.500 hermenn, men stutt eftir miseydnaða hernaðarkvettið vórðu 283 av teimum handtiknir fyri at hava tikið lut í kvettroyndini fríggjakvøldið 15. Juli.
At leggja hesa serdeild niður er bara tað seinasta av eini røð av tiltøkum, sum Erdogan forseti hevur sett í verk eftir kvettroyndina.
Fleiri túsund alment sett fólk eru søgd úr starvi ella sett í fongsul, bæði dómarar, løgreglu- og herfólk, lærarar, skúlastjórar og embætisfólk, umframt at allir akademikarar hava fingið útferðarforboð.
Turkaland hevur leingi ynskt at gerast partur av ES, men tað tykist at vera skotið langt út í framtíðina.
- Eitt land sum fongslar sínar egnu professarar og journalistar, fongslar sína egnu framtíð, segði italski forsætisráðharrin, Matteo Renzi, og sendi harvið eini greið tekin til Turkalands um, at eitt mark er fyri, hvussu langt landið kann loyva sær at fara.
Turkiska stjórnin hevur eisini roynt at sissa umheimin eftir tey fyrstu ógvusligu inntrivini og fongslingarnar, og hevur millum annað latið 1.200 hermenn leysar aftur.


text:
Felagsins endamál og virki
§ 1. Endamál Føroya Lærarafelags er at røkja starvsligu, lønarligu og uppalingarligu áhugamálini hjá fólkaskúlalærarum í Føroyum, at styrkja og stimbra samanhaldið, at arbeiða fyri menning fólkaskúlans og at fremja vælskipaðan skúlaskap á kristnum grundarlagi í Føroyum.
§ 2. Roynt verður at fremja hetta endamál, m.a.:
1. nýta samráðingarrættin við landamyndugleikar, kommunumyndugleikar og aðrar skúla- og tænastumyndugleikar,
2. ansa eftir, at avgerðir millum myndugleikarnar og lærarar um lønarviðurskifti og arbeiðskor
verða hildnar,
3. røkja viðurskifti limanna og myndugleikanna millum,
4. arbeiða fyri, at arbeiðslíkindini hjá tí einstaka liminum eru góð og trygg,
5. veita limum sakkøna hjálp, sum teir í lærarayrki sínum hava tørv á, og sum
felagsnevndin heldur seg kunna stuðla,
6. at felagið altíð hevur eina dagførda skúlastevnu,
7. hava lærarafundir og skeið,
8. arbeiða fyri, at lærarar fáa holla eftirútbúgving,
9. arbeiða fyri, at føroyska læraraútbúgvingin javnan verður dagførd, so vit ikki gerast eftirbátar á útbúgvingarøkinum
10. geva út Skúlablaðið,
11. geva út skúla- og barnabøkur og aðrar fakligar upplýsandi og mentanarligar bøkur og rit,
12. samarbeiða við onnur lærara- og tænastumannafeløg og stovnar við upplýsandi og
menningarligum endamáli innanlendis og uttanlendis.
2. stk. Felagsnevnd Føroya Lærarafelags umboðar limirnar í øllum lutum, sum hava við endamál og virksemi felagsins at gera, og kann arbeiðsrættarliga binda limir tess í øllum lutum.
3. stk. Øll sáttmálaviðurskifti og allar avtalur, sum Føroya Lærarafelag ger við avvarandi myndugleikar, kunnu eftir avgerð nevndarinnar setast undir frumatkvøðu. Um 1/3 av limum Føroya Lærarafelags biður um frumatkvøðu um omanfyrinevndu viðurskifti, skal hon fara fram.
Limaskapur
§ 3. Í felagnum eru vanligir og serligir limir.
2. stk. Rætt til at gerast vanligur limur hevur hvør og ein, sum hevur prógv sum fólkaskúlalærari, og
a. sum er settur í skipað starv í føroyska fólkaskúlanum,
b. sum er farin úr slíkum starvi við eftirløn ella bíðipeningi, og sum var vanligur limur, tá ið hann fór frá,
c. sum søkir starv í fólkaskúlanum,
d. sum er settur í starv á undirvísingarstovni ella í skúla,
e. sum arbeiðir á stovni, ið hevur tilknýti til undirvísing í fólkaskúlanum.
3. stk. Felagsnevndin kann taka avgerð um, at fólk, ið hava fólkaskúlalæraraprógv, men ikki lúka treytirnar undir 2. stk., petti a-e, gerast vanligir limir.
4. stk. Sum serligir limir kunnu gerast:
a. Læraraskúlanæmingar í 2. lestrarári.
b. Læraralærd, sum ikki arbeiða sum lærarar.
5. stk. Serligir limir hava ikki atkvøðurætt og valbæri. Teir hava rætt til at fáa Skúlablaðið og eintak av viðtøkum felagsins. Serligir limir gerast vanligir limir, tá ið teir søkja ella fara í starv, sum tilskilað er í § 3, 2. stk.
6. stk. Limir í norðurlenskum lærarafeløgum kunnu gerast gestalimir við serligum treytum í upp til eitt ár sambært norðurlendskari avtalu. Nevndin tekur avgerð um limaskapin.
7. stk. Tey, sum eru limir eftir avtalum ella samtyktum, tá ið hesar viðtøkur koma í gildi, eru framvegis limir, hóast ikki tey lúka treytirnar í hesari grein.
8. stk. Vanligir limir, ið eru samlagstryggjaðir, kunnu halda á fram í samlagstryggingini,um teir gerast serligir limir uttan slit í limaskapinum.
Umbøn um limaskap
§ 4. Umbøn um limaskap kann altíð verða send felagnum antin beinleiðis til skrivstovuna ella um álitisfólk felagsins.
Stk.2. Nýggir limir lata limagjald av fyrstu mánaðarlønini eftir innlimanina, sí tó § 7, stk 2. Limaskapurin skal galda frá innlimanardegnum. Limirnir fáa Skúlablaðið.
Stk.3. Tann, sum biður um limaskap meira enn 6 mánaðir eftir at hava fingið rætt til limaskap sbrt. § 3, stk.2, kann ikki fáa sakkøna og fíggjarliga hjálp frá felagnum fyrr enn eftir 6 mánaða limaskap.
Siga seg úr Føroya Lærarafelag
§ 5. Sigur limur seg úr Føroya Lærarafelag, skal hann skrivliga boða skrivstovu felagsins frá minst 1 mánað fyri 1. januar ella 1. august.
Stk.2. Limur, hvørs limagjaldseftirstøða er eldri enn 6 mánaðir, missir limaskapin. Slíkur limur
kann bara sleppa aftur í felagið, tá ið eftirstøðan er goldin, og annars verður farið fram, sum tilskilað í § 4.
Stk. 3. Heldur felagsnevndin, at ein limur hevur sýnt slíkan atburð, so at hann skaðar felagsins
endamál og mannvirðing, kann hon koyra hann úr felagnum, somuleiðis kann hon á sama grundarlagi nokta lærara at gerast limur í Føroya Lærarafelag. Ein slík útkoyring ella noktaður limaskapur skal, eftir kravi frá hesum lærara, verða lagdur fyri fyrsta aðalfund eftir hetta. Hesin aðalfundur tekur ta endaligu avgerðina í málinum.
§ 6. Dagførdur limalisti skal vera tøkur hjá álitisfólki og á skrivstovu felagsins.
Limagjald
§ 7. Allir limir - vanligir og serligir - gjalda mánaðarligt limagjald, sum aðalfundurin, eftir tilmæli frá nevndini, ásetur. Tó gjalda læraraskúlanæmingar ikki limagjald.
Stk.2. Limir, ið eru farnir frá við eftirløn ella sjúkraløn, gjalda 50 kr. í limagjald um mánaðin.
Stk.3. Felagsnevndin kann sleppa limi frá heilt ella partvís at gjalda limagjald, tá ið hann er arbeiðsleysur, ella tá ið hann lønarleyst søkir sær meiri útbúgving.
Álitisfólkaskipanin
§ 8. Til álitisfólk og varaálitisfólk kunnu veljast limir í Føroya Lærarafelag, sum hava sítt høvuðsstarv á staðnum, tey eru vald, og sum hava verið í starvi í minst eitt ár. Valið er í mars mánað stak ár. Valskeiðið er tað sama sum hjá formanninumi.
Áhugafeløg
§ 9. Limir Føroya Lærarafelags kunnu stovna áhugafeløg við tí treyt, at viðtøkur áhugafelagsins greitt tilskila, at umboðanin og samráðingarrætturin við allar myndugleikar og sáttmálaviðurskifti annars eru hjá Føroya Lærarafelag.
Stk.2. Felagsnevndin skal góðkenna viðtøkur áhugafelagsins, áðrenn tær koma í gildi. Heimilað verður felagsnevndini at gera samvinnusáttmálar við áhugafeløgini.
Aðalfundurin
§ 10. Aðalfundurin er hægsti myndugleiki felagsins.
Stk.2. Felagsnevndin boðar til regluligan ársaðalfund á hvørjum vári. Aðalfundurin verður lýstur í fjølmiðlunum í minsta lagi 6 vikur frammanundan. Fundarskrá og ársfrágreiðing verða send limunum 8 dagar fyri aðalfundin.
Stk.3. Ársaðalfundurin hevur hesa fundarskrá:
Setan.
Velja fundarstjórn.
Ársfrágreiðing.
Leggja fram grannskoðaðan roknskap.
Frágreiðing frá Bókadeild Føroya Lærarafelags
Áseta limagjald.
Velja løggildan grannskoðara.
Innkomin mál.
Formans- og nevndarval.
Ymist.
Stk.4. Møttu limirnir velja fundarstjórn, sum er tveir orðstýrarar, tveir fundarskrivarar og atkvøðunevnd.
Eru fleiri uppskot til orðstýrarar og skrivarar, verður skrivlig atkvøðugreiðsla. Teir, ið hava flestar atkvøður, eru vald.
Á atkvøðuseðlunum skulu tvey nøvn setast til orðstýrarar og tvey nøvn til fundarskrivarar. Atkvøðuseðlar, ið ikki lúka hesar treytir, eru ógildigir.
Stk.5. Innkomin mál skulu skrivliga vera komin til nevndina 3 vikur fyri aðalfundin. Málini
verða send limunum saman við fundarskránni.
Stk.6. Aðalfundurin er viðtøkuførur, tá ið hann er lógliga lýstur.
Stk.7. Á aðalfundi kann bara avgerð verða tikin í málum, ið standa á fundarskránni og
broytingaruppskot, ið standast av slíkum.
Stk.8. Allar avgerðir verða samtyktar, tá ið meirilutin av greiddum atkvøðum er fyri
uppskotinum, sí tó § 17 um felagsslit. Atkvøður, sum eru fyri ella ímóti uppskoti, eru greiddar
atkvøður. Blankar og ógildar atkvøður telja ikki við.
Stk.9. Eykaaðalfundur verður, tá ið felagsnevndin heldur tað vera neyðugt, ella tá ið minst
150 vanligir limir skrivliga krevja tað og boða frá, hvørji mál, ið skulu verða viðgjørd. Í hesum føri skal fundurin vera í seinasta lagi 3 vikur eftir, at áheitanin er komin til nevndina.
Felagsnevndin
§ 11. Í nevndini er formaður og 4 nevndarlimir. Nevndin hevur 2 tiltakslimir.
Stk.2. Nevndarval fer fram eftir hesi skipan:
1. Formaðurin verður valdur triðja hvørt ár. Valskeiðið er trý ár, galdandi frá aðalfundinum í 2019.
2. Tveir nevndarlimir og tveir tiltakslimir verða valdir hvørt ár. Valskeiðið hjá nevndarlimum er tvey ár og tiltakslimum eitt ár.
3. Nývalda nevndin tekur við eina viku eftir valið.
Stk.3. Uppskot til valevni sum formaður og ella nevndarlimir skulu vera komin til nevndina í seinasta 3 vikur fyri aðalfundin. Valevnini verða kunngjørd limunum saman við aðalfundarskránni.
Stk.4. Er bert eitt uppskot til formansevni, er formaðurin valdur uttan atkvøðugreiðslu. Er eingin í uppskoti til formansevni fyri aðalfundin, kunnu formansvalevni skjótast upp á aðalfundinum.
Stk.5. Eru 2 ella færri uppskot til valevni til nevndarlimir, eru tey, sum eru í uppskoti fyri aðalfundin, vald á aðalfundinum uttan atkvøðugreiðslu.
Írestandi limir og/ella tiltakslimir kunnu í slíkum førum skjótast upp á aðalfundinum og veljast eftir reglunum omanfyri. Mannagongdin er tá, at á atkvøðuseðilin skulu skrivast líka nógv ymisk nøvn, sum talið á írestandi nevndarlimum.
Stk.6. Valt verður við atkvøðuseðlum. Hvør limur, sum møttur er á aðalfundinum, og hevur atkvøðurætt, hevur rætt at velja:
1. Formann, sum verður valdur fyri seg. Á atkvøðuseðilin verður skrivað eitt navn.
2. Tveir nevndarlimir. Á atkvøðuseðilin skulu skrivast tvey ymisk nøvn. Tey tvey, sum hava fingið flestar atkvøður, eru vald í nevndina
3. Tveir tiltakslimir. Tey tvey, ið fáa 3. og 4. flestar atkvøður eru ávikavist 1. og 2. tiltakslimur.
4. Stendur á jøvnum, verður lutakast.
§ 12. Umframt formannin, sum er valdur beinleiðis á aðalfundinum, skipar nevndin seg við næstformanni, kassameistara og skrivara.
Stk. 2. Nevndin velur limir í tær nevndir, har Føroya Lærarafelag er umboðað.
Stk. 3. Felagsnevndin er blaðnevnd og setur blaðstjóra.
Stk. 4. Fer formaðurin frá í úrtíð, tekur næstformaðurin við formanssstarvinum til næsta regluliga aðalfund og nevndin skipar seg av nýggjum.
Stk. 5. Heimilað verður felagsnevndini at veita løn, samsýning og endurgjald fyri virksemi Føroya Lærarafelags. Formaður og nevndarlimir missa ikki løn o.t. skúlaárið at enda, um teir ikki verða afturvaldir.
§ 13. Felagsnevndin hevur ábyrgdina av ognum og dagligu umsiting felagsins. At taka sær av hesum kann hon seta starvsfólk. Nevndin er bundin av felagsins viðtøkum og aðalfundarviðtøkum, men hevur annars fullan myndugleika at umboða felagið í øllum fíggjarligum viðurskiftum, t.d. keypa/selja leysafæ/fastaogn, veðseta, borga o.s.fr.
Stk.2. Felagið verður bundið við undirskriftunum hjá formanninum og einum nevndarlimi. At selja
ella keypa fasta ogn, veðseta og borga, krevst undirskriftir frá formanni og 2 nevndarlimum.
Stk.3. Felagsnevndin kann seta undirnevndir við ávísum arbeiðssetningi. Felagsnevndin ger reglugerð fyri undirnevndirnar.
§ 14. Felagsnevndin heldur fund, tá ið formaðurin heldur tað vera neyðugt, ella tá ið í minsta lagi 2
nevndarlimir krevja tað og boða frá, hvørji mál, ið teir vilja hava viðgjørd. Í hesum føri skal
fundurin verða hildin seinast 1 viku eftir, at áheitanin er komin. Formaðurin stýrir
nevndarfundunum, og berst honum frá, so næstformaðurin.
Stk.2. Felagsnevndin er viðtøkufør, tá ið 3 limir eru á fundi. Eingin avgerð kann verða tikin,
uttan í minsta lagi 3 limir atkvøða fyri. Berst einum nevndarlimi frá at møta, tekur felagsnevndin við atkvøðugreiðslu avgerð um, nær fyrsti tiltakslimur skal møta. Stendur á jøvnum, er formansins atkvøða í meirilutanum.
Stk.3. Ber nevndarlimi ikki til at møta longur enn í ein mánað, skal fyrsti tiltakslimur møta.
Stk.4. Allar avgerðir verða førdar í gerðabók. Nevndarlimirnir, ið vóru á fundi, skriva undir hana.
Stk.5. Avrit av umsóknum, bønarbrøvum og øðrum týdningarmiklum brøvum, sum felagið sendir, verða goymd á skjalasavni felagsins.
Stk.6. Við teimum í grein 14 ásettu avmarkingum, ger felagsnevndin sjálv sína fundarskipan.
Roknskaparárið
§ 15. Roknskaparár felagsins er álmanakkaárið.
Stk.2. Grannskoðaður roknskapur verður lagdur fram á aðalfundinum.
Felagsslit
§ 16. Felagið kann verða slitið á regluligum aðalfundi, tá ið tað frammanundan er gjørt limunum kunnugt, og bara tá ið 2/3 av limum felagsins atkvøða fyri. Eru ikki nóg nógvir limir á fundi, má verða lýst til nýggjan fund við 2 mánaða ávaring, og ræður har meirilutin av greiddum atkvøðum. Á hesum aðalfundi verður tikin avgerð um, hvat ið gjørt skal verða við ognir felagsins, og ræður her aftur meirilutin av greiddum atkvøðum. Felagið heftir bert við ognum tess.
Viðtøkubroytingar
§ 17. Hesar viðtøkur kunnu bara verða broyttar á regluligum aðalfundi ella eykaaðalfundi, og bara tá ið 2/3 av teimum møttu limunum, ið atkvøðurætt hava, atkvøða fyri; tó er ikki neyðugt við meira enn vanligum meiriluta av greiddum atkvøðum til tess at broyta skúlastevnu felagsins, sbr. § 2, stk.1, nr. 6.
Viðtøkur seinast broyttar á aðalfundi 25. mars - 2017
Viðtøkur fyri Stuðulsgrunn Lima Føroya Lærarafelags
Endamál og virki
§ 1. Stuðulsgrunnur Lima Føroya Lærarafelags (stytt SLFL) er sjálveigandi grunnur, sum hevur heimstað í Tórshavn.
§ 2. SLFL hevur til endamáls at veita limum Føroya Lærarafelags fíggjarligan stuðul, um hesir verða fyri fíggjarligum missi orsakað av ósemju við arbeiðsgevaran um lønar- og tænastuviðurskifti.
Stk.2. Umframt stuðulsveiting sambært 1. stk., kann SLFL veita øðrum yrkisfeløgum fíggjarligan stuðul, um limir teirra verða raktir av fíggjarligum missi, orsakað av ósemju við arbeiðsgevaran um lønar- og tænastuviðurskifti.
Stk.3. SLFL kann rinda útreiðslur hjá Føroya Lærarafelag, ið standast av samráðingum, sáttmálasamráðingum, seming, gerðarrættarviðgerð og øðrum kostnaði, ið stendst av sáttmálagerð, sáttmálabroti, tulkingartrætum, rættarmálum o.l. um rættindi og skyldur limanna mótvegis sáttmálapartinum og/ella arbeiðsgevaranum.
Nevnd
§ 3. Nevndin í SLFL er tann sama sum felagsnevndin í Føroya Lærarafelag og skipar seg á sama hátt sum felagsnevndin.
Stk.2. Nevndin umsitur grunnin sambært viðtøkunum og formligu reglum um fundarboð, viðtøkuføri o.ø., sum eru ásettar í viðtøkum Føroya Lærarafelags.
§ 4. Nevndin tekur avgerð um, nær og á hvønn hátt stuðul skal veitast sambært endamáli grunsins í § 2.
Stk.2. Nevndin avger, hvussu og hvar peningur grunsins verður lagdur.
Stk.3. Nevndini er heimilað at seta pening í fastogn, leysafæð og virðisbrøv alt eftir tí endamáli at tryggja og varðveita ogn grunsins og fremja endamálið í § 2.
Limafundur
§ 5. Árligi limafundurin verður hildin sama dag og við somu fundarleiðslu sum ársaðalfundur Føroya Lærarafelag, við hesi fundarskrá:
Setan.
Ársfrágreiðing.
Leggja fram grannskoðaðan roknskap.
Frágreiðing um íløguvirksemi.
Áseta limagjald.
Velja løggildigan grannskoðara.
Innkomin mál.
Ymiskt.
Stk.2. Innkalling til árliga limafundin verður lýst í fjølmiðlunum í seinasta lagi 6 vikur frammanundan. Fundarskrá og ársfrágreiðing verða send limunum 8 dagar fyri aðalfundin. Allar avgerðir verða tiknar við vanligum meiriluta av greiddum atkvøðum á fundi.
Stk.3. Limafundur verður hildin við 6 viku varningi, tá ið minst 150 limir krevja tað.
Stk.4. Nevndin kann kalla inn til limafund við 14 daga varningi
Taka av grunnin
§ 6. Stuðulsgrunnur Lima Føroya Lærarafelags kann einans takast av við at lýst verður við avtøku á skránni, og at 2/3 av møttu limunum atkvøða fyri avtøku.
Stk.2. Um onki uppskot er um, hvat skal gerast við ognir grunsins, verður møgiligur reiðupeningur latin Føroya Lærarafelag.
-------
Soleiðis viðtikið á fyrsta árliga limafundi SLFL í Tórshavn tann. 22. oktober 1994.
Viðtøkurnar eru seinast broyttar á limafundi 29. apríl 2006


text:
Sunnudagin 23. juli kl. 16
23. juli verður konsert við Ingibjørg Hansen (soprano), Ernst Sondum Dalsgarð (tenor) og Ólavi Jakobsen (guitar) á Listasavni Føroya.
Síðsta summar vóru Ingibjørg Hansen, Ernst Sondum Dalsgarð og Ólavur Jakobsen á konsertferð í Føroyum, har tey framførdu í Tórshavn, Sandavági og Mikladali. Undirtøkan til konsertir teirra var stór og undirføgur. Í ár hevur Listasavnið heitt á tey trý um at hava eina framførslu í samband við Summartónar 2017.
Skráin í ár verður ein onnur enn í fjør. Av tí føroyska eru løg eftir Hans Jacob Højgaard og Knút Olsen, sum eru skrivað til yrkingar eftir Mikkjal á Ryggi. Ingibjørg og Ernst hava eisini egin løg við, og enntá verður eitt lag frumframført. Eisini verður kent lag eftir Hanus G. Johansen at hoyra.
Av tí klassiska á skránni kann nevnast Panis Angelicus eftir Franck, tónar eftir Mozart, Thomas Ford, Villa-Lobos, Rossini og sangir úr Napoli.
Alt í alt ein skrá, ið fevnir um gott og gamalt, spildurnýtt og spennandi. Alt hetta er bundið saman við frágreiðingum og løttum inngangum.
Konsertin byrjar kl. 16 og atgongumerki á 65 kr fáast í móttøkuni áðrenn konsertina.
Øll eru hjartaliga vælkomin.
Listasavnið er opið frá kl. 11. Hetta er seinasta høvið at síggja serframsýningina "William Heinesen, Myndlistamaður", ið letur aftur henda dagin.
Opið týsdag - sunnudag kl. 13-16. Eisini heiligdagar. Ókeypis atgongd til 28. februar 2018
Tíðarskeiðið 1. mai - 31. august:
Mánadag - sunnudag kl. 11.00 - 17.00
Tíðarskeiðið 1. sept. - 30. apríl:
Týsdag - sunnudag kl. 13.00 - 16.00
Mánadag ikki opið
Atgongugjald:
- Vaksin: 65 kr.
- Lesandi: 25 kr.
- Bólkar, min.12 vaksin: 50 kr. fólkið
- Limir og børn undir 16 ár: ókeypis.
Listasavn Føroya
Gundadalsvegur 9
P.O. Box 1141
FO-110 Tórshavn
Føroyar
Tel +298 313579
Email info@art.fo
Facebook


text:
Meg minnist einaferð á Ólavsøku tá eg var eini 6-7 ár. Familjan fór at hyggja at Ólavsøkuframsýningini á Listasavninum. Fyri meg var hetta hol í høvdið. Har var hvørki ballónir, poppkorn, tombola ella 21-spæl. Ístaðin var proppað av vaksnum fólkum, ið prátaðu vaksnamanna-prát, tað var forferdiliga heitt og hetta fekk klæðini at skriða eyka nógv. Eg fekk gott nokk eina gula sodavatn, men hetta var als ikki tað, sum Nalja sang um í útvarpinum. Tað gekk ein tíð áðrenn eg hættaði mær á listasavn aftur, og tað er einki at siga til aftaná hesa dramatisku hending. Men hygg at mær nú - listasøgulesandi! Í hesum høpi havi eg av og á lisið um sambandið millum børn og list og hvussu man kann kuratera eina framsýning til børn. Eg hevði enntá heiðurin av at hava ein fingur við í spælinum tá Savnsfagnaður var á Listasavninum. Tað sýnist sum at fleiri søvn gera meira burturúr at formidla list til teir yngru gestirnir, og hetta haldi eg er gott og týdningarmikið. List er ikki bara fyri fínarimpurnar men fyri ung sum gomul, stutt sum long. Eitt fyrimyndarligt dømi er Instagram-profilurin Rock That Museum Kid! Profilurin deilir myndir av børnum á listasøvnum - her ber til at síggja smíl, list og eitt sindur av fjáki. Tá myndirnar koma upp á mínum feed gerist eg glað tí eg haldi at tað er feitt at síggja børn samvirka við listina (...og tey eru mega kjút)
Rock that museum kid er at finna á Instagram undir rockthatmuseumkid
og HER


text:
Hann er kendur sum tann harði samráðingarleiðarin, sum kennir hvønn sentimetur í sáttmálunum og ikki gevur seg ein tumma.
Eftir meira enn 10 ár sum stjóri fyri lønardeildini í Fíggjarmálaráðnum, hevur Snorri Fjallsbak nú ynskt at fara frá. Snorri gerst í staðin ráðgevi hjá Fíggjarmálaráðnum. Tað boðar Fíggjarmálaráðið frá.
Hesi árini, Snorri hevur staðið á odda fyri lønardeildini, hevur landið gjørt fleiri enn 100 sáttmálar við 30 ymisk fakfeløg. Áðrenn Snorri gjørdist stjóri, arbeiddi hann á lønardeildini í 4 ár. Hann hevur eisini verið rektari á Føroya Studentaskúla og HF skeiði og var í nógv ár eisini lærari har.
- Í Fíggjarmálaráðnum eru vit ómetaliga takksom fyri drúgvu tænastuna hjá Snorra og fegnast um, at hann heldur fram sum ráðgevi innan hetta stóra arbeiðsøkið. Eg vil takka Snorra fyri hansara stóra arbeiði fyri landið seinastu mongu árini, sigur Kristina Háfoss, landsstýriskvinna.
Tað er eitt týðandi og avbjóðandi starv at vera stjóri á lønardeildini. Millum mongu uppgávurnar eru samráðingar við fleiri enn 25 fakfeløg, at tryggja sáttmálar til starvsfólk hjá landinum.
Starvið sum lønarstjóri landsins verður lýst leyst í næstum.


text:
Jólaaftan standa nógv hús tóm, tí húsfólkið er og heldur jól saman við familju aðrastaðni. Tað ger tað lættari hjá innbrotstjóvum at gera sær dælt, og danska Ríkisløgreglan sigur, at higartil eru 130 innbrot skrásett runt um í Danmark jólaaftan.
Væntað verður tó, at talið fer at vaksa, tá fólk so líðandi koma heim aftur og síggja, at óbodnir jólagestir hava verið á gátt.
Talið er annars nakað tað sama sum í fjør, sigur politiið sambært tíðindastovuni Ritzau. Men talið í fjør var væl minni enn undanfarin ár.
Flestu innbrotini jólaaftan vóru á Fjóni, har 29 innbrot eru meldað.
Tað er heldur ikki bara jólaaftan, sum er ein góður dagur hjá innbrotstjóvum, men allir dagarnir um jólini.
Síðani 20. desember og fram til midnátt jólaaftan eru 459 fráboðanir um innbrot komnar til donsku løgregluna. Ringast hevur verið í Norðursælandi, har 63 innbrot eru fráboðað hesar dagarnar, og í Mið- og Vestursælandi eru 59 fráboðanir komnar inn.
Einasta løgregluøki í Danmark, har eingin fráboðan er komin um innbrot hesar dagarnar, er á Bornholm.


text:
Jul 8, 2017
Hervegurin (5) Viborg
Vit vóru í Viborg 15-19 juni, vit gistu á Danhostel, sum var fínt, men nakað langt frá sentrum. Tó var leiðin inn hagar vøkur fram við vatninum. Tað er løgið, at einki herbergi er í Viborg, eitt var afturlatið, og eitt var ikki upplatið enn, men tað verður gott, tá ið tað kemur.
Fyrsta stoppið í Viborg var Søndermarkskirkjan, har hongur hervegsteppið, eitt stórt broderað veggjateppi við motivum av hervegnum. Kirkjan er rund, altarprýðið er ein jarnskulpturur av klótuni.
Vit vóru á bókasavninum, Skovgaard museum, til gudstænastu í Svartbrøðrakirkjuni og til gospelkonsert í dómkirkjuni. Vit spákaðu í digterparken og sigldu ein túr við Margethu I á vatninum. Síðstu náttina gistu vit á BandB í Mogensgade. Vit sótu á eini gongubreytarcafé 15. juni, og sóu skrúðgongu.
Tað vóru ellivu kór við til konserina úr: Esbjerg,Tirstrup-Varde,Lemvig, Vildbjerg,Kolding, Klitmøller, Silkeborg (3), Ikast, Haderup. Kórleiðarin var Lydiah Wairimu.
Fyrsta stoppið í Viborg var Søndermarkskirkjan, har hongur hervegsteppið, eitt stórt broderað veggjateppi við motivum av hervegnum. Kirkjan er rund, altarprýðið er ein jarnskulpturur av klótuni.
Vit vóru á bókasavninum, Skovgaard museum, til gudstænastu í Svartbrøðrakirkjuni og til gospelkonsert í dómkirkjuni. Vit spákaðu í digterparken og sigldu ein túr við Margethu I á vatninum. Síðstu náttina gistu vit á BandB í Mogensgade. Vit sótu á eini gongubreytarcafé 15. juni, og sóu skrúðgongu.
Tað vóru ellivu kór við til konserina úr: Esbjerg,Tirstrup-Varde,Lemvig, Vildbjerg,Kolding, Klitmøller, Silkeborg (3), Ikast, Haderup. Kórleiðarin var Lydiah Wairimu.
Skrivað hevur Bergljót klokkan 22:31
Subscribe to: Post Comments (Atom)


text:
Teldutrygd hevur rættiliga stóran týdning, men viðhvørt fyrikemur tað sum, at sjálvt tær heilt stóru samskiftisfyritøkurnar gloyma henda týdning.
Fyri kortum varnaðist trygdarfyritøkan Check Point, at tað vóru stór trygdarhol í Messenger-forritinum, sum er knýtt at Facebook, og sum verður brúkt til at samskifta millum Facebook-brúkarar við.
Trygdarholið hevði tað við sær, at teldusníkar kundu broyta ein heilan samskiftistráð, uttan at tann sum átti telduna yvirhøvur varnaðist tað.
- Og tað sum er verri er, at sníkarnir kundu installera automatiseraða tøkni, sum bara hevði til endamáls at taka trygdarforritini á bóli, so sníkarnir framhaldandi kundu broyta træðrirnar, sigur eitt av startvsfólkunum hjá Check Point sambært donsku tíðindatænastuni Finans.dk.
Messenger-forritið hevur ein eintýðugan samleika, sum bara teldan sjálv slapp framat, men feilurin var soleiðis háttaður, at hann gav fremmandum brúkarum atgongd til samleikan. Og við honum í hondinin kundu sníkarnir broyta innihaldið.
Holið er nú tett aftur, og hóast tað er Facebook, sum stendur við ábyrgdini fyri, at hetta forritið slapp á marknaðin við hesum feilinum, so skal felagið hava rós fyri at reagera skjótt, tá tey fingu boð um, at feilur var í.
Greinin á finans.dk sigur einki um, hvørjar avleiðingarnar holið hevur havt. Bara hvat kundi hent. Millum annað kundi holið verið brúkt til at senda "malware" til aðrar brúkarar, og slík forrit kunnu gera stóran skaða. Tí er altíð skilagott at vera á varðhaldi við tí sum kemur sum teldupostur. Líkamikið um tað kemur sum vanligur teldupostur ella um tað verður sent við Messenger og líknandi forritum.


text:
- Grundin til, at eg kom til Føroyar, er at eg møtti einari føroyskari gentu, tá eg var á pílagrímsferð í fjør. Mátin hon fortaldi mær um landið, náttúruna og fólkið gjørdi, at eg noyddist at koma.
Forrest Mallard er úr Amerika. Hann arbeiðir í Dubai í átta mánaðir um árið, har hann sparir sær pengar at ferðast fyri. Í summar hevur hann ferðast og vitjað vinir hann møtti á pílagrímsferð síni.
- Tá eg hevði ferðast í eina tíð, vísti tað seg, at onkur hevði gjørt seg inn á mítt gjaldskort og eg hevði ongar pengar. Ferðaseðlanir vóru allir goldnir, so har var eingin trupulleiki, men eg noyddist at finna út av, hvussu eg skuldi klára meg uttan lummapengar. Hetta gjørdi, at eg fekk eina heilt aðra uppliving av londunum eg vitjaði.
Komin til Føroyar, skjeyt føroyska vinkonan upp, at Forrest kundi melda seg sum sjálvbodnan á G! Festivalinum.
- Eg skrivaði til tey og biddaði um at sleppa at hjálpa. Eg arbeiði innan sama yrki og vildi bara sleppa at hjálpa við øllum eg kundi. Tað einasta eg vildi hava afturfyri var eina song og tvær máltíðir um dagin.
- Tað sum bergtekur meg við G! er, at festivalurin er í eini lítlari bygd. Alt bygdafólkið hjálpir til og tað haldi eg verða fantastiskt. Arbeiðsferðin er ikki heilt tað sama sum tann í New York, tí alt her er so avslappað. Fólkið, sum eg havi møtt, eru so fyrikomandi og tað kenst sum um eg eri komin eitt stað, har eg kann vera tann eg eri.
- Fyrsti festivaldagurin var heilt serligur fyri meg. Vinkonan vísti mær runt ymsa staðni í landinum áðrenn hann byrjaði og tá vit komu her var verðrið so vakurt og staðið hevur eina sovorðna gleði, sum eg ikki ordiliga fái sett orð á. Tað fekk eg heldur ikki tá, og eg fór at gráta, tí eg var so rørdur. Eg havi møtt so nógvum fantastiskum fólkum her og eg elski tað. Eg elski at hitta nýggj fólk og fáa nýggjar vinir. Ístaðin fyri at keypa mær minnislutir heim við tá eg ferðist, dámar mær betur at blíva vinir við fólk á Facebook, so eg kann halda samband við tey.
- Fyrst fari eg at hjálpa til at rudda upp eftir festivalinum og síðani fari eg at hugna mær her í Føroyum. Eg fari á ólavsøku og tað gleði eg meg til, men í kvøld fari eg fyrst at hugna mær her á G! saman við øllum fólkinum sum er her.


text:
Alt meðan nýggjur føroyskur spælifilmur koyrir í Havnar Bio, og minnilutafilmfestivalur er í Perluni, so kemur Norðurlandahúsið eisini á banan, við Skam maraton hetta vikuskiftið.
Í Norðurlandahúsinum hevur tú møguleika fyri at endursíggja alt Skam frá byrjan til enda.
Norrøna Ungmannafelag Føroyar, Kringvarp Føroya og Norðurlandahúsið hava sligið seg saman um sýna allar fýra sesongirnar av Skam í einum sonnum hyggimaraton.
Vikuskiftið endar við eini Skam spurnarkappong, har tey kjósa Føroya størstu Skam-nørd. Vinnarin fær tvær flogferðir til Noregs.


text:
Lions Club Tórshavn skipar fyri listaframsýning á ólavsøku í Müllers Pakkhúsi. Hetta er seytjanda árið á rað.
Vanligt er at ágóðin frá ólavsøkuframsýningini hjá Lions fer til eitt vælgerandi endamál, og í ár verður tað felagsskapurin KRIS, ið fær pengarnar, ið koma inn. Hetta verður frá atgongumerkjum og einum parti av søluni av listaverkum.
Peningurin, sum verður latin KRIS fer til stovnan av eini heimasíðu, har fólk, ið hava verið útsett fyri kynsligum ágangi ella teirra avvarðandi dulnevnt kunnu skriva inn og fáa ráðgeving og hjálp frá øðrum, sum hava verið útsett av kynsligum ágangi. Tey í KRIS meta, at tað er sera stórur tørvur á einum staði, sum fólk kunnu venda sær til dulnevnt, serliga tí at Føroyar eru so lítlar, og tí at hetta er eitt serliga eymt evni.
Atgongumerki kostar 50 kr og sum vant verður ein málningur lutaður burtur millum øll atgongumerkini, og í ár er talan um ein málning eftir Heðin Kambsdal í Fuglafirði, ið eisini áður hevur sýnt fram á ólavsøkuframsýningini, og tað er Eik Banki, ið stuðlar framsýningini við at lata málningin.
Framsýningin letur upp mikudagin 27. juli klokkan 16 og er fyrsta dagin opin til klokkan 20. Ólavsøkuaftan og ólavsøkudag er opið frá klokkan 14 til 20, og leygardagin 30. juli er framsýningin opin frá klokkan 14 til 18.


text:
Fyri fyrstu ferð nakrantíð endaði ein EM-finala málleys eftir 90 minuttir, og fyri fyrstu ferð í sekstan ár skuldi longd leiktíð til fyri at avgera dystin.
Flestu veddingarfyritøkurnar høvdu Frakland sum favoritt áðrenn dystin, og eftir at Ronaldo mátti út við skaða eftir at umleið tjúgu minuttir vóru leiktir, sá tað nærum vónleyst út hjá Portugal.
Frakland hevði eisini flestu møguleikarnar í vanligu leiktíðini, men onki mál kom í 90 minuttir. Dysturin var sum heild merktur av, at onki lið tordi at spæla ov áleypandi fótbólt.
Tað var innskifti Éder, sum avgjørdi dystin við einum dundurskoti, og Frakland megnaði ikki veruliga at hótta leiðsluna eftir málið.


text:
Skjalaundirskrift
– Einfalt og trygt at undirskriva skjøl
Ein talgildur samleiki ger tað møguligt at undirskriva skjøl talgilt. Tað finnast grundleggjandi tveir hættir at undirskriva skjøl:
- Á einari felags undirskrivingarsíðu
- Lokalt á eindini hjá brúkaranum (teldu, teldli ella telefon)
Undirskrivingarsíðan er ein heimasíða, har borgarin ella tænastuveitarar kunnu leggja skjøl til undirskrivingar. Her kann ein síggja, hvør hevur undirskrivað eitt skjal, og borgarin hevur øll síni skjøl samlað á einari heimasíðu. Borgarin skal ikki hugsa um trygdaravrit o.a., tí hetta tekur umsitarin av heimasíðuni sær av. Borgarin sleppur eisini undan at leggja inn nakað forrit ella nakra app fyri at undirskriva skjøl.
Í onkrum førum er ikki gjørligt ella loyvt at nýta eina felags undirskrivingarsíðu, t.d. tá ið børsskrásettar fyritøkur skulu undirskriva viðkvæmar avtalur. Tí má tað eisini vera møguligt at undirskriva skjøl lokalt, antin á telduni sjálvari ella á einum servara hjá einari fyritøku.
Føroyski, talgildi samleikin fer at loyva báðum møguleikum, og loysnin er grundað á somu tøkni, sum verður nýtt í Estlandi. Loysnin er grundað á EU-standard (XAdES), sum tryggjar, at loysnin er langtíðarhaldbar og kann nýtast tvørtur um landamørk.


text:
SolstadFarstad fær nýggjar sáttmálar í Norra og Brasilia
Norska frálandsreiðaríið Solstad Farstad boðar frá, at tað hevur longt Petrobas-sáttmálan fyri frálandsskipið Far Swift við einum ári.
Sáttmálin er ein beinleiðis longing av núverandi sáttmálanum.
Reiðaríið hevur eisini tryggjað sær arbeiði til veitingarskipið Normand Skipper hjá Statoil í fýra mánaðir við møguleika fyri tveimum mánaðum aftrat. Sáttmálabyrjanin er um miðjan apríl næsta ár.
Felagið upplýsir, at virðini av nýggju sáttmálunum eru í trúnaði.
Kelda: e24.no


text:
Heimsins størsta smoltstøð í Klaksvík
Um tvey ár stendur ein spildurnýggj smoltstøð í grótbrotinum á Strond í Klaksvík, sum altjóða alifyritøkan Bakkafrost eigur.
Talan er um ein kapasitet uppá 29.000 m3, og kemur nýggja smoltstøðin á Strond meir enn at tvífalda smoltkapasitetin hjá Bakkafrost.
Økið sum Bakkafrost fær til vega frá Klaksvíkar kommunu er um 70.000 fermetur, og bygt verður 19.475 fermetur. Partur av hesum stóra bygningi verður í meir enn einari hædd, so talan er um útvið 25.000 fermetur gólvvídd tilsamans.
Fyri tveimum árum síðani bygdi Lerøy heimsins størstu smoltstøð í Noregi, sum er 11.000 fermetur, so nýggja smoltstøðin á Strond í Klaksvík er uttan iva heimsins størsta smoltstøð.
Nýggj smoltstøð er júst bygd inni á Dølum á Viðareiði, har kapasiteturin er 8.000 m3.
Við hesum báðum nýggju smoltstøðunum, kemur Bakkafrost at fýrafalda smoltkapasitetin eftir trimum árum frá 2015 til 2018.
Kostnaðurin at byggja nýggju smoltstøðina á Strond verður mettur til 650 milljónir krónur, og nevndin í Bakkafrost hevur góðkent ætlanina.
Soleiðis kemur at síggja út norðuri á Strond á sumri 2018.


text:
Tá ið neistakvinnur í næstum fara at spæla í Evropa, so verður tað við einum brasilskum venjara við ábyrgdini. Neistin hevur í dag skrivað sáttmála við Danilo Gagliardi, upplýsir Neistin í kvøld, hann avloysir Flemming Raben og Jacob Jónsson.
Og tað er veruliga ein fongur, sum Neistin hevur fingið. Danilo er 35 ára gamal og kemur úr einum starvi hjá brasilska hondbóltssambandinum, har hann seinastu árini hevur verið partur av toyminum rundan um brasilska kvinnulandsliðið, sum í 2013 gjørdist heimsmeistari í hondbólti.
Danilo er í Føroyum hesa vikuna og kunnar seg um umstøðurnar, og í gjárkvøldið hevði hann eisini eina venjing við neistakvinnunum. Mikukvøldið kl. 19 stendur hann á fyrsta sinni á odda fyri Neistanum, tá kvinnurnar spæla venjingardyst í Høllini á Hálsi móti U-18 kvinnulandsliðnum. Seinni í vikuni venur hann eisini onnur lið hjá Neistanum.
Ætlanin er ikki einans, at Danilo Gagliardi skal venja bestu kvinnurnar, men at hann skal hava ábyrgdina av talentmenningini á kvinnusíðuni.
Neistakvinnur, sum seinasta kappingarár vunnu 41. føryameistaraheitið í hondbólti, hava stórar ætlanir til komandi kappingarár, millum annað hevur felagið meldað til evropisku kappingina hjá EHF.
Danilo er giftur við Julianu og tey flyta bæði til Føroya í august, tá hann tekur við starvinum sum venjari.
Danilo Gagliardi hevur skrivað undir við Neistan


text:
Finestrat2 frá 28 til 30 juli 11
So er Ólavsøka, vit eru bjóða til Róa og Maibritt at halda stevnuna :o)
Merki veitrar
So er tað golf, mítt fyrsta slag golf slett ikki so gali :o)
Gudmundur dámdi væl at sláa i
Á veg til Róa aftur var steðga á MAXIM also ikki MAXIM á Argjum :o)
Íbúðin hjá Róa ovast og nr 4 frá høgru
Maturin var heilt fantaskiskur, her forrætturin rækjur í onkrum mega lækrum
hmmmm
Aftur ein forrættur, havtaska mega mega lækkurt, ikki sum vit gera heima
Ordiliga góður búffur hmmm
Gudmundur lurtar óført eftir Maibritt, tað sær bara út sum at
hann er eitt sindur troyttur :o)
Ein sera góð Ólavsøka má sigast :o)
Leygardagin 30 juli fóru vit ein biltúr, her eru vit í Calpe uml ½ tíma at
koyra, hyggiligur fiskabýur
Her eru vit í
Moraira henda borgin
Castel at Moraira er
frá 1742
TIL NÆSTU MYNDIRNAR finestrat3


text:
Ber tað til at melda seg úr Jehova vitnum?
Ja, tað kann gerast upp á tveir mátar.
Við eini formligari áheitan. Vil onkur ikki longur vera Jehova vitni, kann viðkomandi boða frá tí munnliga ella skrivliga.
Við sínum gerðum. Ein persónur kann við sínum gerðum vísa, at hann ikki longur vil vera Jehova vitni. (1. Pætursbræv 5:9) Tað kann til dømis vera, at hann fer upp í ein annan trúarbólk og ger vart við, at hann ætlar sær at verða verandi har. – 1. Jóhannesarbræv 2:19.
Hvat um onkur er givin at boða gleðiboðskapin ella at ganga á møti? Verður hann so ikki longur roknaður sum eitt Jehova vitni?
Jú, tað verður hann. Fyri tað um trúgvin hjá onkrum er viknað, merkir tað ikki, at viðkomandi ikki longur verður roknaður sum eitt Jehova vitni. Orsøkin til, at nøkur ikki eru so virkin longur, nýtist als ikki at vera, at tey hava mist trúnna, men kanska at tey eru vorðin mótleys. Heldur enn at halda okkum burtur frá teimum, royna vit at ugga tey og hjálpa teimum. (1. Tessalonikabræv 5:14; Judasarbrævið 22) Vilja tey hava hjálp, syrgja teir elstu í samkomuni fyri at hjálpa teimum andaliga. – Galatiabrævið 6:1; 1. Pætursbræv 5:1-3.
Men teir elstu noyða sjálvsagt ongantíð nakran at verða verandi Jehova vitni. Ein og hvør má sjálvur velja, hvønn trúarbólk hann vil hoyra til. (Josva 24:15) Vit halda, at tað er umráðandi at tilbiðja Gud av fríum vilja. – Sálmur 110:3; Matteus 22:37.


text:
Føroyingasøga hevur eitt heilt serligt pláss í føroyskari mentanarsøgu. Teksturin varð fyrstu ferð týddur til føroyskt í 1832, og síðani eru fleiri týðingar og fleiri útgávur komnar av søguni.
Nú hevur Eivind Weyhe, granskari, týtt Føroyingasøgu av nýggjum. Týðingin fylgir upprunatekstinum nærri, enn tær eldru týðingarnar gera, samstundis sum roynt verður at endurgeva søguna í einum nútíðarligum málbúna.
Umframt sjálva Føroyingasøgu er rúgvismikið fakligt tilfar til áhugaða lesaran. Í útgávuni eru áleið 440 fótnotur við frágreiðingum um ymisk viðurskifti, bæði av málsligum og innihaldsligum slag. Navnalisti við síðutølum lættir um at finna, har persónar og støð koma fyri í søguni. Og aftast er prentað vísindagrein, sum viðger søguna meira djúptøkið.
Bókin er 210 síður, kostar 398 kr. og er ætlað miðnám, hægri lestur og almenninginum.


text:
Jack pot í rúti (copy)
Dan Klein --- 27.02.2017 - 08:13
Perla: - Eyðun Petersen, arkitektur skorar kassan. Hetta varð avdúkað í Oyggjatíðindum 19. desember 2008.
Flestu býráðslimirnir í Runavíkar kommunu, tordu ikki at stilla uppaftur. Onkur av teimum gomlu dumpaði, sum gjørdi eina roynd, tó so - onnur vóru, sum veljararnir kortini høvdu álit á.
Orsøkin til stórar litfagrar og dýrar lýsingar í Tossinum og Dummu, er ikki, at kommunan er væl fyri. Hon er milt sagt á reyvuni.
Tað var eisini skúlin, sum bara gjørdist dýrari og dýrari.
Nú nerta teir tærnar á hundrað milliónum.
Umberingin er, at kommunan hevur fingið meira fyri pengarnar.
Tað hevur arkitekturin, Eyðun Petersen, eisini fingið. Undir øllum umstøðum er privata felagið hjá hesum manninum, sera væl fyri við gullrandaðum roknskapi fyri 2007.
Tá fólk fyrstu ferð hoyra um Eyðun Petersen, arbeiðir hann hjá Runavíkar kommunu, sum býararkitektur. Tað næsta vit frætta um mannin er, at hann er svágur til borgarstjóran, Hans Jákup Lamhauge, og táverandi skúlastjóran.
Eyðun Petersen, sleppur at vera við í allari fyrireikingini av nýggja skúlanum, og tað skuldi vísa seg at vera ein gevandi gesheft.
Umframt at ráðgeva gjøgnum privata felagið, sum kommunalt løntur, sleppur hann eisini at selja vindeyguni til nýggja skúlan.
Felagið eitur Sp/f Teknistovan, og er heimahoyrandi í Saltangará.
Tá ið Oyggjatíðindi byrjaði at grópa í málinum, lat kommunan Articon sleppa at standa fyri arbeiðinum. Hetta tænti sínum endamáli.
Tá Oyggjatíðindi bað kommununa um innlit, varð víst til Articon.
Hetta privata felag vildi ikki svara uppá inlitsbøn okkara. Og tað var eisini meiningin.
Men Runavíkar kommuna tordi ikki at hava Eyðun Petersen, í starvinum, so hann bleiv - í hvussu so er fyribils, ættleiddur av Articon.
Men privata felagið hjá Eyðuni Petersen, hevur verið serdeilis aktivt í tíðini hjá Articon.
Sambært roknskapinum var 2007 eitt lítið sindur lakari enn 2006.
Ársúrslitið áðrenn skatt vóru slakar 1,3 millión.
Felagið hevur goldið slakar 900 túsund út í lønum, og sagt verður, at í meðal hava trý fólk arbeitt hjá felagnum.
Teknistovan hevur virðisbrøv og kapitalpartar fyri eina góða millión krónur, og hevur goldið slakar hundrað túsund til eftirløn í árinum.
Men arkitekurin fær tann stóra gávupakkan, tí Eyðun Petersen, betalir 700 túsund krónur út í vinningsbýti.
Tá maðurin er arkitektur, og umboð fyri donsk vindeygu, kann samanumtikið sigast, at Eyðun Petersen:
Fekk jackpot í rúti.